title: Bela B.

text: Bela perusti ensimmäisen yhtyeensä Empiren, innostuttuaan lomalla Lontoossa ollessaan punkista. Sen jälkeen hän on soittanut yhtyeissä "Wild in the Streets" ja "Kawumm", sekä vuodesta 1979 vuoteen 1982 asti yhtyeessä "Soilent Grün". Bela tutustui tulevan Die Ärzte -yhtyeen kitaristiin Farin Urlaubhin Ballhaus Spandau -yökerhossa. Soilent Grün tarvitsi kitaristia ja niinpä Farin liittyi mukaan vuonna 1980.


title: Bela B.

text: Kun Soilent Grün hajosi vuonna 1982, perustivat Bela B. ja Farin Urlaub yhdessä Sahnien (Hans Runge) kanssa Die Ärzten. Basisti Sahnie kuitenkin erosi jo toisen albumin julkaisun jälkeen ja hänet korvattiinkin myöhemmin Hagen ”The Incredible Hagen” Lieblingillä. Die Ärzten ensimmäinen Saksan albumilistan kärkeen noussut albumi oli live-tupla-albumi "Nach uns die Sintflut". Tämän jälkeen Die Ärzte päätti pitää vielä viimeisen kiertueen ja lopettaa sen jälkeen huipulla. Die Ärzte lopetti vuonna 1988.


title: Bela B.

text: Samaisena vuonna, kun Die Ärzte hajosi, tutustui Bela Rodrigo Gonzáleziin baarissa, jossa he yhdessä vannoutuneina KISS-faneina lauloivat juovuksissaan KISS:n kappaleita. Vuonna 1990 yhdessä Gonzálezin kanssa hän perusti yhtyeen "S.U.M.P.", jota myöhemmin kutsuttiin myös nimellä "Depp Jones". Yhtye ei saavuttanut Die Ärzten kaltaista menestystä ja kahden menestyksettömän albumin jälkeen vuonna 1992 yhtye sai potkut levy-yhtiöstä.


title: Bela B.

text: Vuonna 1993 perustivat Die Ärzten alkuperäiset jäsenet Bela ja Farin Urlaub yhdessä Depp Jonesin kitaristin Rodrigo Gonzálezin kanssa Die Ärzten uudelleen.


title: Bela B.

text: Vuonna 2006 Bela seurasi bändikollegansa Farin Urlaubin jalanjälkiä julkaisemalla ensimmäisen sooloalbuminsa "Bingo", josta ensimmäinen singlejulkaisu oli kappale ”Tag mit Schutzumschlag”. Single julkaistiin 15. huhtikuuta 2006 ja albumi "Bingo" 12. toukokuuta 2006. Albumilla vierailee myös yhdysvaltalainen laulaja-lauluntekija Lee Hazlewood sekä saksalaiset naisartistit Charlotte Roche ja Lula.


title: Bela B.

text: Belan toinen sooloalbumi Code B julkaistiin 2.10.2009. Bela aloittaa uuden levynsä nimeä kantavan Saksan-kiertueen marraskuussa.


title: Bela B.

text: Bela pitää paljon kauhuelokuvista ja hänen taiteilijanimensäkin tulee Draculan esittäjältä Bela Lugosilta. Jälkimmäinen B nimessä on lyhenne "Kiviset ja Soraset" -televisiosarjan hahmon Tahvo Sorasen saksankielisestä nimestä Barney Geröllheimer.


title: Bela B.

text: Kauhun ja kauhuelokuvien ystävänä Belan musiikki saattaa aina välillä mennä hieman horror -genren puolelle (kuten muun muassa kappaleissa "Mysteryland, Der Nacht, Der Vampir mit dem Colt, Dein Vampyr")


title: Bela B.

text: Belalle tunnusomaista on myös se, että hän soittaa usein seisten rumpuja. Poikkeuksia ovat studio, Rock'n'Roll Realschule -konsertti ja Unrockstar -kiertueen unplugged -osa, joissa hän soittaa tai on soittanut istualteen rumpuja.


title: Kauko Ahlström

text: Kauko Kalervo Ahlström (25. heinäkuuta 1914 Helsinki – 3. maaliskuuta 1983) oli suomalainen keilaaja ja yleisurheilija.


title: Kauko Ahlström

text: Ahlström saavutti neljä mitalia Helsingissä 1954 käydyissä keilailun MM-kilpailuissa. Hän voitti hopeaa kahdeksan miehen joukkuekilpailussa sekä pronssia henkilökohtaisessa kilpailussa, parikilpailussa Onni Kydön parina ja viiden miehen joukkuekilpailussa.


title: Kauko Ahlström

text: Helsinkiläistä keilaseura Kehrää edustanut Ahlström voitti henkilökohtaisen Suomen mestaruuden vuosina 1944, 1946 ja 1956 – useampaan mestaruuteen on mieskeilaajista yltänyt vain Lasse Lintilä. Parikilpailun Suomen mestaruuden hän voitti J.M. Petäjän kanssa vuonna 1946 ja nelimiehisjoukkueiden Suomen mestaruuden vuosina 1944 ja 1956. Hän toimi Suomen Keilailuliiton puheenjohtajana vuosina 1940–1971 ja valittiin tämän jälkeen liiton kunniapuheenjohtajaksi. Hän toimi myös kansainvälisen keilailuliiton puheenjohtajana 1973–1977.


title: Kauko Ahlström

text: Ahlströmin ennätystulokset olivat yhdellä sarjalla 300 pistettä, johon hän ylsi kahdesti, kahdella sarjalla 499 pistettä, neljällä sarjalla 950 pistettä, viidellä sarjalla 1217 pistettä, kuudella sarjalla 1414 pistettä, seitsemällä sarjalla 1623 pistettä, kahdeksalla sarjalla 1880 pistettä, yhdeksällä sarjalla 2094 pistettä, kymmenellä sarjalla 2289 pistettä ja 12 sarjalla 2636 pistettä.


title: Kauko Ahlström

text: Ennen parhaita keilailuvuosiaan Ahlström harrasti yleisurheilua Helsingin Kisa-Veikkojen riveissä ja voitti Suomen mestaruuden vauhdittomassa kolmiloikassa vuonna 1935.


title: Kauko Ahlström

text: Kauko Ahlström johti isänsä perustamia perheyrityksiä: ravintolatukku E. Ahlströmiä, valaisintehdas Turun Lamppua ja keittiövälinetehdas Opaa. Hän oli isänsä kuoltua suurin omistaja ja hallitusten jäsen muissakin perheen yrityksissä, jotka työllistivät vuonna 1963 yhteensä 761 työntekijää. Niistä suurimpia olivat valaisinvalmistaja ja sähköalan tukkuliike Idman Oy, Oy Peltiteos Ab (nyk. Opa Muurikka Oy), Keravan Puuteollisuus Oy, itäsaksalaisten autojen kuten Wartburg ja Trabant maahantuoja Oy Rego Ab sekä ravintolatukuksi kehittynyt Oy E. Ahlström & Co Ab. Perheelle kuuluivat myös teknokemiantehtaat Kafatek Oy ja Kasvinsuojelu Oy, tv-vastaanottimien maahantuoja Telemarkkinointi Oy, Ravintoloitsijain Keskusvarasto Oy, itäsaksalaista valokuvausfilmiä maahantuonut Orwo Oy, kaihdinvalmistaja Averma Oy ja tuontiagentuuri Erino Oy.


title: Kauko Ahlström

text:
Ahlströmillä oli luottamustehtäviä myös muun muassa Oy Bowling Ab:ssa, Fenno-Filmissä, Fennada-Filmissä, Polttoaine-osuuskunnassa, Suomen Messuissa, kirjapaino Libriksessä, Metalliteollisuudenharjoittajain Keskus Oy:ssä
sekä vakuutusyhtiöissä Yrittäjäin Vakuutus, Kalervo, Vakuutus Oy Imatra-Karjala ja Pohjola.


title: Kauko Ahlström

text: Kauko Ahlström sai vuonna 1964 kauppaneuvoksen arvonimen. Koulutukseltaan hän oli ekonomi.


title: Kauko Ahlström

text: Ahlströmin vaimon oli näyttelijä Liisa Tuomi. Ahlströmin isä Einar Ahlström ja tytär Hilkka Ahlström olivat myös menestyneitä keilaajia ja pikajuoksijoita.


title: Estadio de la Cerámica

text: Estadio de la Cerámica on jalkapallostadion, joka sijaitsee Vila-realin kaupungissa, Valencian itsehallintoalueella, Espanjassa. Stadion toimii Villarrealin kotikenttänä. Stadion on rakennettu vuonna 1923 ja sen kapasiteetti on 25 000. Lähes puolet Vila-realin kaupungin asukkaista, joita on noin 50 000, mahtuu stadionille.


title: Estadio de la Cerámica

text: Stadion avattiin 17. kesäkuuta 1923 ja ensimmäinen ottelu stadionilla käytiin CD Castellónin ja "Cervantesin" välillä. Se sai silloin nimekseen "Campo del Villarreal", mutta se uudelleennimettiin kaksi vuotta myöhemmin "El Madrigaliksi". Stadion sai myös lempinimen "Feudo Amarillo", tämän sijainnin perusteella. Stadion sijaitsee viiden kilometrin päässä Välimerestä ja se on noin 50 metrin korkeudella vedenpinnan yläpuolella.


title: Estadio de la Cerámica

text: Ensimmäiset muutokset stadionille tehtiin vuonna 1952, jolloin kenttää suurennettiin alkuperäisestä 95 x 65 metristä 105 x 65 metriin. Uudet mitat täsmäsivät Helsingin Olympiastadionin kentän mittoja, joka toimi myös mallina stadionin kentän laajennuksessa.


title: Estadio de la Cerámica

text: 1960-luvulla stadionille rakennutettiin pieni katettu katsomo. Kauden 1971–1972 aikana koko eteläinen katsomonosa saatiin katettua. Vuonna 1988 se kuitenkin purettiin ja tilalle rakennettiin uusi katsomo, joka avattiin Atlético Madridia vastaan käydyn ystävyysottelun yhteydessä 8. maaliskuuta 1989.


title: Estadio de la Cerámica

text: Seuran 75–vuotisjuhlan kunniaksi se päätti aloittaa stadionilla uudet remontoinnit. Eteläinen katsomonosa purettiin jälleen ja tilalle rakennettiin uusi katettu katsomo, johon tuli myös omat VIP-tilat. Stadionille rakennettiin vielä uusi pohjoinen katsomonosa, joka valmistui kaudella 1999–2000.


title: Estadio de la Cerámica

text:
Vuonna 1973, stadionille rakennettiin uudet valaisulaitteet. Kaupungintalo oli lupautunut avustamaan valaisulaitteiden rakentamiskustannuksissa, joita rakennettiin yhteensä neljä tornia, jokaiseen kentän kulmaan.
Stadionin joukkueiden pukuhuoneiden sijainteja on muutettu useaan kertaan historian aikana. Kauteen 1935–1936 asti ne sijaitsivat stadionin kaakkoiskulmassa. Sen jälkeen pukuhuoneet sijaitsivat koilliskulmassa vuoteen 1989 asti, josta ne seuraavaksi siirtyivät lounaskulmaukseen. Nykyisten muutosten jälkeen pukuhuoneet sijaitsevat pääkatsomon alapuolella.


title: Estadio de la Cerámica

text: Stadion nimettiin uudelleen 8. tammikuuta 2017 ennen La Liga -ottelua Barcelonaa vastaan Estadio de la Cerámicaksi.


title: Rodrigo González

text: Rodrigo ”Rod” Andrés González Espíndola (s. 19. toukokuuta 1968 Valparaíso, Chile) on saksalaisen Die Ärzte -yhtyeen basisti ja laulaja.


title: Rodrigo González

text: Rodrigon vanhemmat olivat chileläisen presidentin Pinochetin poliittisesti vainottuja, minkä vuoksi heidät otettiin turvaan Hampuriin. Perhe eli Hampurissa sotilaallissa oloissa siihen asti, kunnes Rodrigon isä löysi itselleen töitä. Rodrigolla on myös vanhempi sisko nimeltä Claudia, joka on myös muusikko.


title: Rodrigo González

text: Jo nuorena González oli mukana monessa yhtyeessä, joista ensimmäinen oli nimeltään Die Erben. Vuonna 1986 hän soitti banjoa hampurilaisessa punkyhtyeessä Die Goldenen Zitronen ja vuodesta 1988 vuoteen 1989 hän oli Rainbirds-yhtyeen kitaristi.


title: Rodrigo González

text: González tutustui Die Ärzte -yhtyeen rumpaliin Bela B.:hen, kun molemmat vannoutuneina KISS-faneina lauleskelivat baarissa juovuksissaan KISS-yhtyeen kappaleita. Tuolloin González oli KISS Army -yhtyeen jäsen. Bela B. innostui Gonzálezin taidoista ja ottikin tämän kitaristiksi yhtyeeseensä S.U.M.P., jota myöhemmin kutsuttiin nimellä Depp Jones. Depp Jones joutui kuitenkin taloudellisiin vaikeuksiin ja hajosi lopulta vuonna 1992.


title: Rodrigo González

text: Gonzálezista tuli Die Ärzte -yhtyeen uusi basisti vuonna 1993, kun se perustettiin uudelleen. Toisin kuin Die Ärzten edellisestä basistista Hagen Lieblingistä, Gonzálezista tuli yhtyeen virallinen jäsen.


title: Rodrigo González

text: González työskentelee bänditoiminnan ohella myös tuottajana eri yhtyeille ja taiteilijoille, minkä lisäksi hänellä on yhteissopimus "Rodrec"-levyfirman kanssa. González on ollut myös saksalaisen Abwärts-punkyhtyeen kitaristi vuodesta 2004 asti.


title: Tauno Nieminen

text: Tauno Nieminen (24. marraskuuta 1919 Turku – 2. huhtikuuta 1965) oli suomalainen keilailun maailman- ja Euroopan-mestari.


title: Tauno Nieminen

text: Tauno Nieminen oli vuonna 1962 Besançonissa järjestettyjen keilailun ensimmäisten EM-kilpailujen paras mieskeilaaja. Hän voitti kultaa henkilökohtaisessa kilpailussa, parikilpailussa Matti Niemisen kanssa ja amerikkalaisittain keilatussa viisimiehiskilpailussa sekä hopeaa eurooppalaisittain kisatussa kuuden miehen joukkuekilpailussa. MM-kilpailuissa hän voitti kultaa viisimiehiskilpailussa ja hopeaa kahdeksanmiehiskilpailussa Helsingborgissa 1958 sekä Pentti Virtasen kanssa hopeaa parikilpailussa Méxicossa 1963.


title: Tauno Nieminen

text: Turun Ässiä ja helsinkiläistä keilaseura Jyrää edustanut Nieminen voitti henkilökohtaisen Suomen mestaruuden vuosina 1958 ja 1964.


title: Jordy Buijs

text: Jordy Buijs (28. joulukuuta 1988 Ridderkerk) on alankomaalainen jalkapalloilija, pelipaikaltaan puolustaja. Vuonna 2012 hän edustaa Eredivisiessä pelaavaa NAC Bredaa, Buijs ei ole sukua Feyenoordissa pelaavalle Danny Buijsille.


title: Jordy Buijs

text: Buijs on pelannut junioritasolla Feyenoordin riveissä jo vuodesta 1995, ja siirtyi edustusjoukkueen riveihin vuonna 2007. Jo vuoden päästä hänet siirrettiin lainasopimuksella De Graafschapiin.


title: Jordy Buijs

text: Nuoresta iästään huolimatta Buijs on jo ehtinyt saada menestystä Alankomaiden juniorimaajoukkueista. Vuonna 2005 hän oli mukana joukkueessa, joka ylsi hopealle alle 17-vuotiaiden EM-kilpailuissa 2005. Bruijs oli mukana myös nuoten maailmanmestaruuskilpailuissa Perussa. Kyseisissä kisoissa Alankomaat sijoittui kolmanneksi.


title: Kęstutis

text: Kęstutis (1297–1382) oli Liettuan suuriruhtinas vuosina 1381-1382. Jo tätä ennen hän oli vaikuttanut merkittävästi Liettuan hallinnossa veljensä Algirdasin valtakaudella. Muilta arvoiltaan hän oli Trakain, Žemaitijan ja Podalsien ruhtinas. Kęstutis kuoli vankeudessa 1382, ja häntä seurasi suuriruhtinaana hänen vangitsijansa Jogaila, jonka jälkeen valtaan astui puolestaan Kęstutisin poika Vytautas Suuri.


title: Kęstutis

text: Kęstutisin isän Gediminasin kuoltua valta siirtyi hänen pojistaan nuorimmalle Jaunutisille, joka sai Vilnan herruuden vuonna 1341 ja sitä myötä Liettuan suuriruhtinaan arvonimen. Saksalaisen ritarikunnan hyökätessä Liettuaan talvella 1344/1345 Kęstutis ja hänen veljensä Algirdas päättivät kukistaa kyvyttömänä pitämänsä Jaunutisin. Kęstutis valtasi Vilnan ja vangitsi Jaunutisin, minkä jälkeen hän kutsui Algirdasin hallitsijaksi.


title: Kęstutis

text: Aikalaiset pitivät Kęstutisia Algirdasin kanssahallitsijana, mutta myöhemmän historian tutkimuksen mukaan hän oli vain hänen liittolaisensa. Algirdasin noustua valtaan Liettua joutui sotaan neljällä taholla: Dneprillä mongolien, Galitsia-Volyniassa Puolan, lännessä ritarikunnan ja idässä rusilaisten ruhtinaskuntien kanssa. Kęstutis johti sotatoimia lännessä, kun taas Algirdas soti idässä. Puolan kuningas Kasimir III Suuri yritti hajottaa veljesten liittoa tarjoamalla vuonna 1349 Kęstutisille kastelupaa ja kruunua, mutta Kęstutis kieltäytyi. Sotilaallinen tilanne parani ritarikunnan alueella mahdollisesti puhjenneen ruton takia 1350-luvulla. Lisäksi saavutettiin voittoja idässä. Vuonna 1357 keisari Kaarle IV ehdotti Algirdasille maan kristillistämistä, mutta tämän asetettua ehdotukselle mahdottomat ehdot ritarikunta hyökkäsi vuonna 1362 uudelleen Liettuaan hävittäen muun muassa Kaunasin linnan ja vallaten Trakain vuonna 1367. Saksalaiset eivät tyytyneet vain hävittämään liettualaisia linnoja, vaan he rakensivat myös omiaan Nemunasin varrelle. Liettualaisten onnistui kuitenkin pysäyttää ritariston eteneminen, vaikka he vielä vuonna 1370 kärsivät tappion Rudaun taistelussa. Algirdas kuoli vuonna 1377, ja hänen seuraajakseen tuli hänen poikansa Jogaila.


title: Kęstutis

text: Jogailalla ja Kęstutisilla oli perustavanlaatuiset näkemyserot Liettuan tilanteesta. Jogaila näki kristillistämisen edut, kun taas Kęstutis piti kiinni pakanallisuudesta. Jogaila solmi 31. toukokuuta 1380 Saksalaisen ritarikunnan suurmestari Winrich von Kniprodenin kanssa salaisen sopimuksen, joka oli tähdätty Kęstutisia vastaan. Jogaila oli näin saavuttanut rauhan lännessä ja yritti saada rauhan itäänkin solmimalla Kultaisen ordan kanssa liiton Moskovaa vastaan. Liettualaisten piti taistella mongolien puolella Kulikovon kentän taistelussa syyskuussa vuonna 1380, mutta heidän joukkonsa myöhästyivät, ja Moskovan Dimitri Donsko nousi Rusin maiden yhdistäjän maineeseen. Kęstutis ei hyväksynyt Jogailan toimia, ja hän valtasi Vilnan vuonna 1381 ja otti näin suuriruhtinaan viran. Valtaan noustuaan Kęstutis ryhtyi sotaan ritarikuntaa vastaan välittämättä tilanteesta Rusin alueella. Sotatoimet olivatkin aluksi voittoisia, mutta Jogaila nostatti isänsä entiset vasallit kapinaan ja marssi Vilnaan kesäkuussa 1382. Jogaila otti takaisin suuriruhtinaan arvon ja vangitsi Kęstutisin ja tämän pojan Vytautasin. Kęstutis kuoli viikko vangitsemisen jälkeen mahdollisesti Jogailan surmaamana, mutta hänen poikansa Vytautasin onnistui paeta.


title: Kęstutis

text: Tarun mukaan Kęstutis rakastui Birutė-nimiseen naiseen, jota pakanat pitivät jumalattarena. Kęstutis kosi Birutėa, mutta tämä ei voinut suostua koska oli lupautunut naimattomuuteen. Kęstutis ryösti Birutėn ja vei hänet Trakaihin, missä järjestettiin hääpidot. Kęstutisin ja Birutėn avioliitossa syntyi sitten Vytautas. Birutėn taru eli voimakkaana etenkin Palangan seudulla, minne hänet tarinan mukaan haudattiin. Tarina tuli suurempaan tietoisuuteen 1800-luvulla, jolloin siitä tuli kansallisromantiikan myötä Liettuassa yleisesti tunnettu.


title: Jagdgeschwader 73

text: Jagdgeschwader 73 "Steinhoff“" (JG 73) on Saksan ilmavoimien hävittäjälentolaivue, joka sai ensimmäisenä käyttöönsä Eurofighter-hävittäjät koko Luftwaffesta. Laivueella on myös F-4 Phantom II-hävittäjiä, joilla laivue on osallistunut mm. Baltian ilmavalvontaan ja ADEXiin.


title: Pidä saaristo siistinä

text: Pidä Saaristo Siistinä ry on kaikkien veneilijöiden ja vesilläliikkujien valtakunnallinen ympäristöjärjestö. Yhdistys on toiminut puhtaamman saaristo- ja järviluonnon puolesta jo vuodesta 1969. PSS ry:n toiminta-alueet ovat Saaristomeri, Saimaa, Päijänne, Pohjanlahti, Pirkanmaa ja Itäinen Suomenlahti.


title: Pidä saaristo siistinä

text: Pidä Saaristo Siistinä ry:n työ vesiympäristön hyväksi koostuu kolmesta osa-alueesta:Kaikki toiminta tähtää Suomen merialueiden ja sisävesien, rantojen ja saariston puhtaana pitämiseen. Yhdistys edistää ja etsii ratkaisuja ympäristöystävälliseen veneilyyn ja vesillä liikkumiseen sekä satamatoimintaan.


title: Pidä saaristo siistinä

text: PSS ry tekee konkreettista ympäristöhuoltotyötä saaristossa, rannoilla ja järvillä. Yhdistys rakentaa ja huoltaa jätepisteitä, kuivakäymälöitä ja imutyhjennyslaitteita sekä järjestää romun ja vaarallisen jätteen erilliskeräyksiä. PSS ry ylläpitää lähes 200 Roope-palvelupistettä ympäri maata.


title: Pidä saaristo siistinä

text: PSS ry huoltaa myös luonnon- ja retkisatamia erityisesti Järvi-Suomessa, Saimaalla ja Päijänteellä. Retkisatamien huoltotyöhön kuuluu muun muassa puuhuoltoa, yleisvalvontaa, jätepisteistä ja kuivakäymälöistä vastaamista sekä rakenteiden korjaamista ja uudisrakentamista.


title: Pidä saaristo siistinä

text: Pidä Saaristo Siistinä ry:n Roope-palvelut tunnistaa iloisesta Roope-hylje-logosta ja löydät ne yhdistyksen sivuilta löytyvästä palvelukartasta. Palvelut tuotetaan yhdessä muun muassa kunnallisten jätehuoltoyhtiöiden, kuntien ja virkistysalueyhdistysten kanssa.


title: Pidä saaristo siistinä

text: Roope-palvelut ovat aina mahdollisimman ympäristöä säästäviä, ja työssä käytetään ympäristön kannalta parhaimmiksi todettuja toimintatapoja. Roope-palveluiden käyttäjien toivotaan olevan PSS ry:n jäseniä.


title: Pidä saaristo siistinä

text: PSS ry:n ympäristöviestinnän kohderyhmiä ovat kaikki vesilläliikkujat: veneilijät, melojat, mökkeilijät, retkeilijät ja satamien pitäjät sekä yleisesti kaikki vesistöjen tilasta kiinnostuneet kansalaiset.


title: Pidä saaristo siistinä

text: Tavoitteena on neuvoa, miten liikkua vesillä ympäristöä huomioivalla ja kunnioittavalla tavalla. Kaikilla yhdistyksen toiminta-alueilla noudatetaan yhteistä linjaa ja tuetaan tasapuolisesti vesilläliikkumismahdollisuuksia eri alueilla.


title: Pidä saaristo siistinä

text: Yhdistyksen julkaisuja, ympäristöoppaita ja Roope-jäsenlehtiä voi ladata yhdistyksen nettisivuilta.


title: Pidä saaristo siistinä

text: Ympäristöprojektit ovat tärkeä osa PSS ry:n toimintaa, sillä niiden kautta tuotetaan ympäristötietoa ja -ratkaisuja veneilijöille ja kansalaisille. Kansallisia ja kansainvälisiä ympäristöprojekteja toteutetaan yhteistyössä yliopistojen, tutkimuslaitosten ja muiden ympäristöjärjestöjen kanssa.


title: Pidä saaristo siistinä

text: Yhdistys etsii aktiivisesti ratkaisuja muun muassa vesistöjen roskaantumisen ja rehevöitymisen ehkäisemiksesi sekä haitallisten kemikaalien käytön vähentämiseksi veneillessä. Lue lisää aiheista Pidä Saaristo Siistinä ry:n kotisivujen Ympäristötietoa-osiosta.


title: Pidä saaristo siistinä

text: Työ puhtaan saaristoluonnon hyväksi vaatii jatkuvaa ja luotettavaa rahoitusta. PSS ry on jäsenperusteinen organisaatio. Jäseniä on noin 12 500. Jäsenmaksujen lisäksi yhdistyksen rahoitus koostuu pääosin ympäristöministeriöltä ja yhteistyökumppaneiltasaatavasta tuesta.


title: Pidä saaristo siistinä

text: Jäsenet ovat toiminnan kulmakivi ja perusta. Jäsenet mahdollistavat monipuolisen työn saaristo- ja järviluonnon puhtaana pitämiseksi. Jäsenet ovat veneilijöitä, melojia, retkeilijöitä, saaristolaisia ja kaikkia, jotka haluavat olla mukana tukemassa toimintaa.


title: Pidä saaristo siistinä

text: Jäsenet arvostavat puhtaita vesistöjä ja luontoa, ja osoittavat sen kiinnittämällä Roope-tarran veneeseensä, kanoottiinsa tai vaikka läppäriinsä.


title: Pidä saaristo siistinä

text: Lisäksi jäsenet saavat käyttöönsä monipuoliset Roope-palvelut ja tukevat ympäristökasvatustyötä.


title: Siirtolaisuus Espanjaan

text: Espanja on perinteisesti ollut siirtolaisia luovuttava maa. Nykyään maasta on tullut kuitenkin suosittu maahanmuuttokohde.


title: Siirtolaisuus Espanjaan

text: Espanjan laillinen ulkomaalaisväestö on moninkertaistunut 2000-luvulla noin miljoonasta pitkälti lähes yli kuuteen miljoonaan. Espanjan väkiluku onkin kasvanut nopeasti, vuonna 2003 peräti 2,1 %. Maassa on alhainen syntyvyys. Nopeasti kasvanut ulkomaalaisväestö on tuonut Espanjaan edullista työvoimaa, mutta luonut myös runsaasti sosiaalisia ongelmia. Espanjan suurimmat siirtolaisryhmät tulevat Marokosta, Ecuadorista, Romaniasta ja Kolumbiasta. Myös saksalaisia ja brittejä asuu maassa runsaasti.


title: Siirtolaisuus Espanjaan

text: 2000-luvun lopussa Espanja otti määrältään toiseksi eniten siirtolaisia maailmassa Yhdysvaltojen jälkeen ja suhteessa väkilukuun maa otti EU-maista toiseksi eniten siirtolaisia Kyproksen jälkeen. Financial Timesin mukaan Espanja oli tuolloin suosituin maa länsieurooppalaisten keskuudessa kun harkitaan muuttoa omasta maasta pois muuhun EU-maahan. Vuonna 2008 iskenyt talouskriisi kumminkin tyrehdytti maahanmuuton ja nykyään monet siirtolaiset palaavat Espanjasta kotimaihinsa.


title: Siirtolaisuus Espanjaan

text: Laiton siirtolaisuus on merkittävä ongelma ja maassa arvioidaankin asuvan jopa miljoona ihmistä laittomasti, lähinnä Afrikasta ja Latinalaisesta Amerikasta.Kansainvälinen siirtolaisjärjestö ja YK:n Kansainvälinen yleissopimus siirtotyöläisten ja heidän perheenjäsentensä oikeuksista pyrkivät säätelemään ja tukemaan siirtolaisuutta hallitusten välisin sopimuksin.


title: Maria Hänninen

text: Maria ”Manta” Hänninen (s. Rautalampi) on suomalainen muusikko, laulaja ja lauluntekijä, joka lisäksi soittaa viulua, kitaraa, bassoa, pianoa ja perkussioita. Hänninen on vaikuttanut muun muassa yhtyeissä Freud Marx Engels & Jung, Akimowskaja Sisters & Bros., Dave Lindholm & Lady & Canpaza Gypsys, Dave Lindholm in English, Pelle Miljoona & Rockers ja Pelle Miljoona Unabomber..


title: Maria Hänninen

text:
Maria on esittänyt omaa soolotuotantoa niin soolona, duona kuin Maria Hänninen Experiment -trion kanssa.
Hänninen on ollut seuraavissa taustalaulajana, solistina, muusikkona:


title: Nex Entertainment

text: Nex Entertainment, Inc. on japanilainen videopeliyhtiö, joka on toiminut vuodesta 1992 lähtien. Yhtiön alkuperäinen nimi oli Nextech, joka vaihtui nykyiseen muotoonsa heinäkuussa 2005.


title: Nex Entertainment

text: Nex Entertainment kehittää pelejä muiden pelitalojen julkaistavaksi ja markkinoitavaksi. Yhtiön asiakkaisiin lukeutuvat muun muassa Atlus, Capcom, Namco, Sega ja Square Enix. Esimerkkejä Nex Entertainmentin kehittämistä nimikkeistä ovat "Resident Evilin" Sega Saturn -sovitus, "", "Shining Tears", "Children of Mana" sekä "Time Crisis 3" ja "4".


title: Rude Awakening (Megadethin albumi)

text: Rude Awakening on Megadethin viimeinen albumi ennen sen ensimmäistä hajoamista vuonna 2002. Albumi oli tarkoitus levyttää Argentiinan konsertissa, mutta syyskuun 11. päivän iskujen takia bändi päätti nauhoittaa sen Yhdysvalloissa. Dave Mustaine omisti kappaleen "A Tout Le Monde" syyskuun 11. päivän uhreille, ja mainitsee tämän ennen kappaleen alkua.


title: Rude Awakening (Megadethin albumi)

text: Kaikki kappaleet kirjoittanut Dave Mustaine, ellei toisin mainittu.Albumin DVD-painos julkaistii niin ikään vuonna 2002. Se on ylittänyt kultalevyrajan Yhdysvalloissa.


title: Rude Awakening (Megadethin albumi)

text: DVD debytoi Suomen virallisen DVD-listan kahdeksannella sijalla.


title: Mansikka-ahon koulu

text: Mansikka-ahon koulu tarjosi vuosina 1972-2014 opetusta vuosiluokkien 1–9 oppilaille. Se sijaitsi Pikku-Palomäen kaupunginosassa Kouvolassa. Samassa koulurakennuksessa toimi sekä ala- että yläaste. Mansikka-Ahon kansakoulu toimi vuosina 1972-1975, ja sen jälkeen se nimettiin Huovihongan peruskoulun ala-asteeksi. Yläasteen nimi oli Mansikka-ahon peruskoulun yläaste. Koulujen rehtorina toimi mm. Urpo Haimi, Pekka Leinonen, Kalevi Räikkönen ja Pekka Lipiäinen, sekä vararehtorina mm. Annamari Pakarinen.


title: Mansikka-ahon koulu

text: Vuonna 1972 valmistuneeseen koulurakennukseen kuului opetustilojen lisäksi keskuskeittiön ruokala sekä urheiluhalli, jossa luokat pitivät liikuntatunnit ja kevät- ja joulujuhlat. Koulurakennuksen arkkitehtuuri oli kuuluisa muun muassa siitä, että rakennuksen ikkunat sijaitsivat katolla, viistojen kolmiomaisten kattoelementtien tasaisella puolella. Erikoisen kattomuotonsa vuoksi rakennus kärsi lähes koko ajan vesikaton vuodoista.


title: Mansikka-ahon koulu

text: Koulun kummeina toimivat Kouvolan koripallojoukkue Kouvot ja kouvolalainen rallikuski Toni Gardemeister, joka on myös käynyt Mansikka-ahon koulua. Mansikka-ahossa opetettiin myös A-ryhmiä eli autistisia lapsia.


title: Mansikka-ahon koulu

text: Koulurakennuksen toiminta loppui vuonna 2014, kun uusi Mansikkamäen koulu avattiin. Vanha rakennus purettiin.


title: Wildfell Hallin asukas

text: Wildfell Hallin asukas () on englantilaisen kirjailijan Anne Brontën kirjoittama romaani vuodelta 1848. Romaani kertoo naisesta, joka jättää vastuuttoman alkoholistimiehensä pelastaakseen itsensä ja pienen poikansa. "Wildfell Hallin asukas" oli Brontën toinen romaani, ja se menestyi paremmin kuin hänen esikoisteoksensa "Agnes kotiopettajatar". Ensijulkaisunsa aikaan romaani kohtasi kritiikkiä muun muassa alkoholismin kuvauksestaan. Sitä kritisoitiin lisäksi naiskuvastaan, sillä romaanin nähtiin puolustavan naisen oikeutta jättää aviomiehensä. Useat myöhemmät kriitikot ovat pitäneet "Wildfell Hallin asukasta" yhtenä ensimmäisistä feministisistä romaaneista. Romaani jäi Anne Brontën viimeiseksi, sillä hän kuoli toukokuussa vuonna 1849 vajaa vuosi "Wildfell Hallin asukkaan" julkaisun jälkeen. Romaanin pohjalta on tehty kaksi televisioelokuvaa, joista ensimmäinen esitettiin vuonna 1968 ja toinen vuonna 1996.


title: Wildfell Hallin asukas

text: Romaanin käänsi myöhemmin suomeksi Kyllikki Villa.


title: Denis Matthews

text: Denis James Matthews CBE (27. helmikuuta 1919 – 25. joulukuuta 1988) oli brittiläinen pianisti, pianopedagogi, musiikintutkija ja musiikkikirjailija. Hän tulkitsi muiden muassa Ludwig van Beethovenia, josta hän myös kirjoitti sittemmin suomennetunkin elämäkertateoksen.


title: Emil Hirschfeld

text: Emil Hirschfeld (s. 31. heinäkuuta 1903 Danzig – 23. helmikuuta 1968 Itä-Berliini) oli saksalainen kuulantyöntäjä.


title: Emil Hirschfeld

text: Hirschfeld työnsi urallaan kahdesti kuulantyönnön virallisen maailmanennätyksen sekä lisäksi useita ennätyksiä, joita ei kirjattu Kansainvälisen yleisurheiluliiton ennätyslistoille. Ensimmäisen kerran hänestä tuli virallinen ennätysmies, kun hän vei ennätyksen Ralph Roselta 6. toukokuuta 1928 tuloksellaan 15,79 m. Noin 2,5 kuukautta myöhemmin John Kuck otti Amsterdamin olympialaisissa ennätyksen itselleen mutta samana vuonna 26. elokuuta Bochumissa Hirschfeld palasi maailmanennätysmieheksi työntämällä ensimmäisenä kuulantyöntäjänä virallisesti yli 16 metriä tuloksellaan 16,04 m. Ennätys säilyi hänen nimissään kesäkuuhun 1932, jolloin Zygmunt Heljasz työnsi senttimetrin verran pidemmälle.


title: Emil Hirschfeld

text: Hirschfeldin paras arvokisasaavutus oli olympiapronssi Amsterdamin 1928 kisoista. Siellä hänen tuloksensa oli 15,72 m.


title: Dennis Brain

text: Dennis Brain (17. toukokuuta 1921 – 1. syyskuuta 1957) oli brittiläinen käyrätorvensoittaja. Hän julkaisi tunnettuja levytyksiä esimerkiksi Wolfgang Amadeus Mozartin konsertoista.


title: Dennis Brain

text: Useat säveltäjät kirjoittivat Brainille teoksia, ja Francis Poulenc sävelsi hänen muistolleen elegian käyrätorvelle ja pianolle.


title: Dennis Brain

text: Brain kuoli liikenneonnettomuudessa.


title: Stan Chambers

text: Stanley Holroyd ”Stan” Chambers (11. elokuuta 1923 – 13. helmikuuta 2015 Los Angeles, Kalifornia) oli yhdysvaltalainen televisioreportteri. Hänet tunnetaan pitkästä urasta, jonka hän loi losangelesilaiselle KTLA:lle.


title: Stan Chambers

text: Chambers voitti useita Emmy-palkintoja ja tähden Hollywood Walk of Famella.


title: Selim Töyrä

text: Selim Alfred Töyrä (taiteilijanimenä myös "S.A. Mickels") (13. marraskuuta 1875, Muonio – 22. marraskuuta 1958, Los Angeles, Yhdysvallat) oli amerikansuomalainen taidemaalari ja taideprofessori.


title: Selim Töyrä

text:
Selim Töyrän isä Mikko Juhonpoika Rauhala (myöh. Töyrä) oli lähtöisin Kittilästä. Hän oli taitava seppä, teki pyssyjä ja lukkoja. Mikko Rauhala siirtyi Muonioon, Ylimuonion kylään, mistä osti Töyrän eli Tapanin tilan, jota ryhtyi asumaan.
Mikko Töyrän vaimo vuodesta 1855 oli Elsa Maria Kaarlentytär Mäki eli Örn, syntyisin Muoniosta. Tästä avioliitosta syntyi yksitoista lasta, joista Selim oli järjestyksessä yhdeksäs. Töyrän äidin kerrottiin olleen "harras kristitty", ja ainakin kaikesta Töyrän toiminnasta päätellen nimenomaan lestadiolaisuus vaikutti kaikkein voimakkaimmin häneen ja hänen taiteeseensakin.


title: Selim Töyrä

text: Selim Töyrän taiteellinen lahjakkuus huomattiin jo lapsena. Töyrän taiteilijan tie oli kuitenkin vaikea, kuten tuolloin oli tavallista maalaiskylistä lähteneille. Niissä taidetta ja taiteen tekemistä pidettiin jokseenkin omituisena. Töyrän isä toivoi pojastaan virka- tai työmiestä, olihan Selim Töyrä käynyt kansakoulun Hetassa, mikä tuohon aikaan oli harvinaista pitkien välimatkojen ja kiertokoulujen aikaan. Töyrää ei kuitenkaan erityisemmin ollut kiinnostunut ruumiillisesta työstä vaan piirtely ja veistely innostivat enemmän. Selim Töyrä lähti myöhemmin kehittämään taitojaan Suomen taideyhdistyksen piirustuskouluun Helsinkiin.


title: Selim Töyrä

text: Töyrä oli mukana Suomen taiteilijoiden näyttelyssä Ateneumissa vuonna 1897 lestadiolaista saarnamiestä Juhani Raattamaata esittävällä taulullaan, joka onkin hänen varhaistuotantonsa tunnetuin teos. Maalaus herätti niin suurta huomiota, että se julkaistiin Nuori Suomi -joulualbumin liitekuvana. Tästä muotokuvasta levitettiin kopioita hyvin laajasti Pohjois-Suomessa, -Ruotsissa ja -Norjassa.


title: Selim Töyrä

text: Töyrä muutti Ylimuoniosta Tornioon vuonna 1901. Kaupungin säätyläisväestö koetti auttaa Töyrää ostamalla hänen taulujaan. Hän avioitui Senia Eveliina Jaakontytär Saarelan (1880-1909) kanssa. Töyrä osti morsiamelleen ompelukoneen, joka tekona kuohutti hänen auttajiaan. Töyrä ei taiteen teolla pystynyt elättämään itseään Torniossa, joten vuonna 1903 Töyrä muutti vaimoineen Yhdysvaltoihin. On mahdollista, että muutto Amerikkaan oli luonnollinen jatke hänen elämänfilosofialleen ja ehkä uskonnollisille näkymyksilleen. Vuonna 1906 Amerikassa oli 68 lestadiolaista kirkkoa ja 8 000 jäsentä.


title: Selim Töyrä

text: Yhdysvalloissa Töyrän perheeseen syntyi neljä lasta. Vaimo palasi myöhemmin takaisin Suomeen, mutta Töyrä itse jäi siirtolaisena Yhdysvaltoihin etsimään parempia elämisen mahdollisuuksia. Amerikassa Töyrä omisti Chicagossa suuren kulissimaalaamon, mutta sen ylläpitäminen ei tyydyttänyt hänen taiteellista kunnianhimoaan. Niinpä hän myi sen ja muutti Los Angelesiin, jossa toimi pääsiallisesti muotokuvamaalarina. Asiakkainaan hänellä oli muun muassa useita tunnettuja filmitähtiä. Töyrä saavutti kuuluisuutta taidemaalarina ja hänet nimitettiin muun muassa Los Angelesin yliopiston taideprofessoriksi.


title: Selim Töyrä

text:
Töyrän uskonnollinen luonne tuli selvästi esille hänen vanhuudenpäivillään, jolloin hän oli kirjeitse yhteydessä kotikylänsä vanhojen ystävien kanssa. Fredrik '"Fetti"' Muotka (1890–1960) on päätellyt, että Töyrä oli "erikoinen kristillinen persoonallisuus, jonka uskonnollis-filosofisia mietelmiä on ns. tavallisen kristityn vaikea seurata".
Selim Töyrä maalasi Amerikassa alttaritaulun kotikylänsä rukoushuoneelle. Ylimuonion rauhanyhdistys ("myöh. Ylimuonion Rauhan Sana") lahjoitti taulumateriaalit alttaritaulua varten ennen sotia Töyrälle ja sai vastineeksi vuonna 1937 maalatun taulun, joka saapui rullalle käärittynä ja purkuohjeiden kera Ylimuonioon 40- ja 50-luvun taitteessa. Töyrä kirjoitti, että aihe oli syntynyt hänen unestaan. Taulussa Jeesus on Jordanin rannalla. Muoniossa on myös toinen Töyrän maalaama alttaritaulu ""Blessing – Antakaa lasten tulla minun tyköni"". Los Angelesin suomalainen seurakunta lahjoitti taulun Muonion rukoushuoneyhdistykselle ja nykyisin se on sijoitettu Muonion kirkkoon. Rönkkö arvelee kirjassaan, että Töyrä saattaa ottaa kantaa 1800-luvun loppupuolen lestadiolaiskiistoihin teoksellaan, millä Töyrä tuntuu asettuneen Ies-Pietin lapsikasteajatuksen kannalle. Ies-Pieti oli kerran huomauttaunut:""Jeesus käskee kastamaan kaikki ihmiset – hän ei tee poikkeusta lapsiin nähden"". Rönkkö näkee, että varsinkin tämän teoksen tyyli muistuttaa huomattavasti eräitä 1800-luvun alkupuoliskolla maalattuja suomalaisia alttaritauluja ja muita uskonnollisia kuvia. Taulussa on esitetty Jeesuksen kaksinainen luonne, niin ihmisenä kuin Jumalan poikana, kahtiajakautuneena hahmona. Kuvassa on lisäksi lapsia, opetuslapsia ja epäileviä, ehkä fariseuksia. Kerrotaan, että Selim Töyrä olisi ikuistanut myös oman äitinsä tähän maalaukseen. Rönkön mielestä molemmat Muonion maalaukset ovat todistuksia lähinnä lestadiolaisuuden kaltaisista näkemyksistä kirkastumisesta, Jeesuksen nimeen saarnattavasta uskosta ja vahvasta pelastususkosta syntien anteeksisaamisineen. Töyrältä ostettiin alttaritauluja lukuisiin Amerikan kirkkoihin.


title: Selim Töyrä

text: Suomessa on säilynyt hyvin vähän Selim Töyrän teoksia. Hänen ennen Amerikkaan lähtöään jälkeensä jättämät teokset tuhoutuivat suurimmaksi osaksi sotien aikana. Monikaan ei osannut antaa näille töille arvoa, vaikka niillä olisi ollut ainakin paikallishistoriallista merkitystä.


title: Selim Töyrä

text: Muonion kunta omistaa nykyisin muutamia Selim Töyrän tauluja. Kunnanvaltuuston istuntosalissa on ollut mm. taulu, jonka nimi on "Ies Pietin Antti". Se esittää kuuluisaa lestadiolaista saarnamiestä Pietari Antinpoika Wasaraa (1815–1896) peskissään.


title: Selim Töyrä

text: Selim Töyrä kuoli Los Angelesissa vuonna 1958 83 vuoden iässä.


title: Cindy Morgan

text: Cynthia Ann Cichorski eli Cindy Morgan (s. 29. syyskuuta 1954) on yhdysvaltalainen näyttelijä. Hän on esiintynyt muiden muassa elokuvissa "Latvasta laho" (1980) ja "Tron" (1982).


title: Cindy Morgan

text: Morgan kärsii näkövammasta.


title: Cindy Morgan

text: Morgan syntyi Chicagossa puolalaiselle isälle ja saksalaiselle äidille. Hän opiskeli katolisesta koulusta päästyään Pohjois-Illinoisin yliopistossa.


title: Salka Valka

text: Salka Valka on Halldór Laxnessin romaani, joka ilmestyi kahdessa osassa 1931 ja 1932. Teos kertoo nimihenkilön elämästä köyhässä islantilaisessa kalastajakylässä. Kirjan ensimmäinen osa kuvaa Salkan lapsuutta ja toinen nuoruutta. "Salka Valka" oli ensimmäinen Laxnessin kuuluisista romaaneista.


title: Salka Valka

text: Romaanista on tehty näytelmä-, elokuva- ja kuunnelmaversioita. Suomessa "Salka Valka" on ollut Laxnessin tunnetuin teos. Kirja on suomennettu kahdesti. Kristiina Kivivuori teki suomennoksen ruotsinkielisestä käännöksestä 1948. Jyrki Mäntylä suomensi romaanin islannista 1966. Jälkimmäisen suomennoksen on vuoden 2008 painosta varten tarkistanut Tapio Koivukari.


title: Salka Valka

text: Vuonna 1954 tuotiin ensi-iltaan Arne Mattssonin ohjaama ja Sven Nykvistin kuvaama ruotsalainen elokuvasovitus. Vuonna 1979 Kristina Schulgin ohjasi "Salka Valkasta" televisionäytelmän Yleisradiolle.


title: Steven Lisberger

text: Steven Lisberger (s. 24. huhtikuuta 1951 New York) on yhdysvaltalainen elokuvaohjaaja, joka muistetaan parhaiten klassikkoelokuvasta "Tron" (1982). Hänen muuta varhaista tuotantoaan ovat elokuvat "Eläinten olympialaiset" (1980), "Vipinää viidakossa" (1987) ja "Slipstream" (1989).


title: Steven Lisberger

text: Lisberger teki onnistuneen paluun vasta 2000-luvulla; hän alkoi vuonna 2007 työstää uutta elokuvaansa "Soul Codea".


title: Émile Cohl

text: Émile Cohl (4. tammikuuta 1857 – 20. tammikuuta 1938), syntymänimeltään Émile Eugène Jean Louis Courtet, oli ranskalainen pilapiirtäjä, sarjakuvapiirtäjä ja animaattori.


title: Émile Cohl

text: Cohl toimi nuoruudessaan sekä valokuvaajana että pilapiirtäjänä. Pilapiirtäjänä hän saavutti mainetta, ja oli yksi aikansa tunnetuimmista piirtäjistä. Parhaiten Cohl tunnetaan kuitenkin piirrosanimaation uranuurtajana. Hänen ensimmäinen animaatioelokuvansa oli vuonna 1908 valmistunut "Fantasmagorie", ja sitä pidetään kaikkien aikojen ensimmäisenä kokonaan piirrettynä animaatioelokuvana. Cohl kokeili myös nukke-elokuvan tekoa vuonna 1910.


title: Émile Cohl

text: Cohlin elokuvissa seikkailivat usein valkoiset tikku-ukot tummalla taustalla. Hänen animaatioilleen oli tyypillistä yksinkertaisuus, liioittelu ja vapaa fantasia. Cohlin animaatioilla oli myös vakiosankari, Fantoche. Cohl teki vuosien 1908–1918 välillä arviolta 200 lyhyttä animaatiota.


title: Venus simpukankuorella

text: Venus simpukankuorella ("Venus on the Half-Shell") on science fiction -romaani, joka julkaistiin ensimmäisen kerran kahdessa osassa The Magazine of Fantasy and Science Fictionissä niin, että sen ensimmäinen osa ilmestyi joulukuun 1974 numerossa. Romaani julkaistiin kuvitteellisen kirjailijan Kilgore Troutin nimissä, vaikka sen todellinen kirjoittaja olikin Philip José Farmer. Kilgore Trout on Kurt Vonnegutin romaaneissa toistuvasti esiintyvä henkilöhahmo ja hänen teoksensa "Venus simpukankuorella" mainitaan ensimmäisen kerran Vonnegutin romaanissa "Jumala teitä siunatkoon, herra Rosewater" (1965).


title: Venus simpukankuorella

text: Kerrotaan ettei Vonnegut ilahtunut romaanin ilmestymisestä, erityisesti siksi, että yleisesti oletettiin hänen kirjoittaneen sen. Tämä ongelma ratkaistiin romaanin uudelleenjulkaisussa liittämällä Farmerin nimi lisäriville otsikon yhteyteen.


title: Venus simpukankuorella

text: Romaanissa väitetään, että Raamattu syyttää virheellisesti Merenptahia, muinaisen Egyptin hallitsijaa exoduksen faaraoksi, vaikka nimeä Merenptah ei mainitakaan Raamatussa ja Egyptin hallitsijaa exoduksen aikana kutsutaan ainoastaan "faaraoksi".


title: Venus simpukankuorella

text: Romaanille on luonteenomaista käyttää hahmojen nimistä anagrammeja.


title: Venus simpukankuorella

text: Farmerin romaania ei ole käännetty suomeksi, mutta romaanihahmo Kilgore Troutin alkuperäisen teoksen nimen on kääntänyt "Jumala teitä siunatkoon, herra Rosewater" -romaanin suomennoksessaan Marjatta Kapari.


title: Pretty. Odd.

text: Pretty. Odd. on Panic at the Disco -yhtyeen toinen albumi. Se julkaistiin vuonna 2008, ja ensimmäinen albumi "A Fever You Can't Sweat Out" kolme vuotta aiemmin vuonna 2005.


title: Pretty. Odd.

text: Albumi nousi Yhdysvalloissa Billboard 200 -listan toiselle sijalle. Suomessa se debytoi virallisen albumilistan sijalla 17, ja putosi seuraavalla listaviikollaan sijalle 34.


title: Kenneth Stevenson

text: Kenneth William Stevenson (9. marraskuuta 1949 – 11. tammikuuta 2011) oli brittiläinen anglikaanikirkon pappi. Hän toimi vuosina 1995–2009 Portsmouthin piispana.


title: Kenneth Stevenson

text: Lähellä Edinburghia syntyneellä Stevensonilla oli skotti- ja tanskalaistaustaa. Hän sai hoitoa leukemiaan, joka todettiin ensi kertaa syyskuussa 2005. Hän kuoli sairauteen tammikuussa 2011.


title: Satulapallokala

text: Satulapallokala ("Canthigaster valentini") on mustavalkokirjava melko pienikokoinen pallokala, jota näkee joskus meriakvaarioissa.


title: Satulapallokala

text: Satulapallokala kasvaa 11 cm pitkäksi. Sen vartalossa on leveät tummat raidat, kuin satulat, ja vatsapuolella punaisia pyöreitä pilkkuja. Pyrstö on kirkkaan keltainen. Sukupuolet voi erottaa toisistaan värityksen perusteella: koiraan pään takaosasta lähtee säteittäisiä kirkkaan sinivihreitä juovia, ja sillä on alaleuan alla siniharmaa viiva oranssilla pohjalla, ja peräaukon takana siniharmaa läikkä. Naaraalta puuttuvat kaikki nämä kuviot.


title: Satulapallokala

text: Satulapallokala on peräisin Indopasifiselta merialueelta.


title: Satulapallokala

text: Satulapallokala elää 10-100 yksilön parvissa. Eräät varsin samannäköiset viilakalat ("Paraluteres prionurus") liittyvät joskus näihin parviin suojautuakseen pedoilta. Aikuiset naaraat muodostavat kukin oman reviirinsä, ja koiras vartioi usean naaraan reviirejä ja parittelee päivittäin eri naaraan kanssa.


title: Satulapallokala

text: Satulapallokala syö luonnossa enimmäkseen viher- ja punalevää, sekä pieniä selkärangattomia. Sen hampaat ovat sopeutuneet kovakuorisen ravinnon syömiseen.


title: Padel

text: Padel on mailapeli, jonka säännöt ja pelikenttä ovat eräänlainen yhdistelmä tennistä ja squashia. Kenttä on pienen tenniskentän kaltainen verkkoineen, mutta uloimpien rajaviivojen sijasta kenttää rajoittavat seinät. Pallo saa pelissä tietyin rajoituksin osua seinään ja kimmota siitä, kuten squashissa. Padelia pelataan sääntöjen mukaan aina nelinpelinä, mutta sitä on mahdollista pelata myös kahdestaan


title: Padel

text: Peli on erittäin suosittu kotiseudullaan latinalaisessa Amerikassa sekä Espanjassa. Näillä alueilla sen suosio on lisääntymässä koko ajan.


title: Padel

text: Maila on muodoltaan lyhytvartisen lasten tennismailan kaltainen, mutta lyöntipintana ei ole jänneverkko vaan keinoaineinen, rei'itetty taso, jossa yleensä on kahden kovan keinoainepinnan välissä on kevyttä ja huokoista täytettä.


title: Padel

text: Pallona käytetään yleisesti tennispalloa. Erityisiä padel-pallojakin valmistetaan, mutta tennispallo on mitoiltaan ja ominaisuuksiltaan käytännössä riittävän samanlainen.


title: Padel

text: Alusta voi olla keinonurmea, muovimattoa tai muuta sopivaa materiaalia. Pelikentän pituus on 20 m ja leveys 10 m ja sen jakaa kahteen osaan verkko, jonka korkeus on keskellä 88 ja reunoilla 92 cm eli hieman matalampi kuin tennisverkko.


title: Padel

text: Kentän päädyissä, samoinkuin osan matkaa sivuseinääkin päädyn lähellä, seinämateriaali on 3 m:n korkeuteen asti kiinteää ja pallo pysyy pelissä vielä siitä kimmottuaankin. Varsin usein tämä kiinteä osa on läpinäkyvää materiaalia, jolloin katsojille on pelin seuraaminen hyvin helppoa.


title: Padel

text: Loppuosa seinistä 4 m:n korkeuteen asti on metalliverkkoa tms, ja siihen pallo saa pelissä osua. Kentälle ja kentältä kuljetaan tässä verkkoseinässä olevista ovista.


title: Padel

text: Kiinteän seinän korkeus on päädyssä 3 m. Samoin sivuseinän ensimmäisten kahden metrin matkalla korkeus on 3 m jonka jälkeen korkeus on 2 m seuraavien kahden metrin matkan. Loppumatka verkkoon asti on metalliverkkoa tms.


title: Padel

text: Syöttövuorossa oleva pelaaja syöttää omalta kenttäpuoliskoltaan syöttöruudun takaa kuten tenniksessäkin. Pallo pudotetaan kenttään ja sitä lyödään siis pompusta siten, että pallo on lyöntihetkellä korkeintaan vyötärön korkeudella. Syötetyn pallon on pudottava vinottain vastapuolella olevaan syöttöruutuun. Sitä ei vielä syötöstä saa palauttaa suoraan ilmasta lyöden.


title: Padel

text: Sen jälkeen kun vastaanottaja on palauttanut pallon, kummallakin puolella kumpi tahansa pelaaja saa lyödä palloa. Pallo on pelissä kunnes se samalla puolella osuu kahdesti kenttään tai osuu seinässä kielletylle alueelle.


title: Padel

text: Pisteet lasketaan ja syöttövuorot vaihtuvat kuten tenniksessä: Pelin ensimmäisestä ja toisesta voitetusta pallosta saa 15 pistettä, seuraavista 10. Pelivoittoon tarvitaan 50 pistettä ja 20:n pisteen ero.


title: Padel

text: Laji tuli Suomeen vuonna 2003. Lajiliiton viralliset avajaiset pidettiin 26.11.2009.


title: Padel

text: Padel-kenttiä on tällä hetkellä Helsingin Hernesaaressa (Hernesaarenranta 1), Finland Tennis Clubilla Helsingin Myllypurossa (Varikkotie 4), Helsingin Sörnäisten rannassa Merihaassa, Padel Club Finlandilla Espoon Kilossa, Helsingin Padel Club Viikinrannassa, Jyväskylän Killerin liikuntakeskuksessa, Pyhtään Pyroll Areena -monitoimihallissa, Lappeenrannassa Holiday Club Saimaa-hotellin katolla, Lappeenrannan teknillisen yliopiston edustalla, Turun Veritas Stadionilla, Aktia arenalla Kaarinassa, Lahdessa Janus-areenalla ja Nallisportissa Oulussa. Padel-kenttiä on odotettavissa lukuisille paikkakunnille. Suomen Padel liitto ry tiedottaa lajin edistymisestä ja kentistä Suomessa sivustollaan.


title: Padel

text: Myös Espanjan Aurinkorannikon suomalaisyhteisössä toimii padel-kerho, jossa on jo useita kymmeniä harrastajia.


title: Padel

text: Padelia ei tule sekoittaa lajeihin nimeltä paddle (=mela) tennis ja platform (=lava) tennis. Nämä molemmat ovat USA:ssa syntyneitä lajeja eivätkä ole juuri levinneet kotimaansa ulkopuolelle. Sekaannusta pahentaa se, että Kanadassa padelia kutsutaan nimenomaan nimellä paddle ja että paddle tennis on tässä artikkelissa kuvatun pelin alkuperäinen nimi.


title: Padel

text: Vain padelissa kentän ulkorajat yhtyvät täysin pelialueen seiniin. Muissa kenttä on irti seinistä tai oikeammin suojaverkoista. Platform tenniksessä verkolla rajatun pelialueen koko on 60 x 30 jalkaa ja tämän sisällä on pelikenttä, 44 x 20 jalkaa. Paddle tenniksen kentän koko on 50 x 20 jalkaa ja alustana voi olla sama kuin tenniksessä tai jopa rantahietikko. Verkkoa tai seinää kentän ympärillä ei välttämättä ole, ja vaikka olisikin niin pallo ei saa pompata siitä.


title: Agnes kotiopettajatar

text: Agnes kotiopettajatar () on englantilaisen kirjailijan Anne Brontën esikoisromaani vuodelta 1847. Romaani kertoo Agnes Grey -nimisestä kotiopettajattaresta, ja sen sanotaan perustuvan Brontën omiin kokemuksiin kotiopettajana. "Agnes kotiopettajatarta" verrataan usein Brontën sisaren Charlotten teokseen "Kotiopettajattaren romaani". Ne molemmat käsittelevät samaa aihetta eli naisia kotiopettajan ammatissa. Anne Brontën teos on jäänyt usein Charlotten teoksen varjoon. Charlotten teosta on yleensä pidetty taiteellisesti parempana, ja se on ollut Annen teosta suositumpi. Anne Brontën huomiokykyä sekä viktoriaanisen yhteiskunnan ja elämäntyylin kuvausta "Agnes kotiopettajattaressa" on kuitenkin kehuttu.


title: Juovasiilikala

text: Juovasiilikala ("Chilomycterus schoepfi") on mustavalkokirjava keskikokoinen siilikala, jota näkee joskus meriakvaarioissa.


title: Juovasiilikala

text: Juovasiilikala voi kasvaa luonnossa lähes 30 cm pitkäksi. Se on vartaloltaan laatikkomainen, kyhmypintainen, kellanharmaa-mustajuovainen.


title: Juovasiilikala

text: Juovasiilikala on peräisin Atlantin länsiosista Nova Scotian, Mainen, Bahaman ja Brasilian rannikoilta. Se viihtyy laguunien ja lahtien meriruohoniityillä sekä rannikon matalilla riutoilla.


title: Juovasiilikala

text: Muiden siilikalojen tapaan juovasiilikalat osaavat pullistaa itsensä palloksi imaisemalla vatsansa täyteen vettä. Ne myös erittävät myrkyllistä limaa ihostaan suojautuakseen pedoilta.


title: Juovasiilikala

text: Juovasiilikala syö selkärangattomia. Akvaariossa sitä ruokitaan monipuolisella, lihapitoisella ravinnolla.


title: Klassinen rock

text: Klassinen rock on jälkikäteen syntynyt nimitys, jolla nykyisin joskus kutsutaan 1960- ja 1970-luvun suosittujen rockyhtyeiden musiikkia. Tämän aikakauden rockmusiikki on silloin nuoruuttaan eläneiden ihmisten ja usein nuorempienkin rock-kriitikoiden keskuudessa jatkuvasti erittäin arvostettua ja esikuvallista, mihin nimitys klassinen rock viittaa.


title: Klassinen rock

text: Yhdysvalloissa klassinen rock ("classic rock") on 1980-luvulla syntynyt radioformaatti, jota edustavien radioasemien soittolistat sisältävät lähinnä 1960- ja 1970-lukujen rockhittejä. Nykyisellään klassista rockia edustaviin soittolistoihin saattaa sisältyä myös esimerkiksi 1980-luvun hard rock -kappaleita ja 1990-luvun vaihtoehtorockia, jonka katsotaan olevaan tyyliltään ja tunnelmaltaan yhteensopivaa vanhemman rockmusiikin kanssa.


title: Armada (albumi)

text: Armada on norjalaisen black metal -yhtye Keep of Kalessinin kolmas studioalbumi, joka julkaistiin 27. maaliskuuta 2006.


title: Jackie Chan Stuntmaster

text: Jackie Chan Stuntmaster on videopeli, joka pohjautuu kuuluisan taistelulajien expertin ja näyttelijä Jackie Chanin hahmon seikkailuihin, pelaajan joutuessa päihittämään useita kymmeniä vihollisia läpi kenttien.


title: Jackie Chan Stuntmaster

text: Pelissä on 15 3D-kenttää, jotka sijaitsevat New Yorkissa. Pelaaminen koostuu temppuratamaisesta esteiden ohittamisesta sekä vastustajien mukiloinnissa, johon voi käyttää avukseen ympäristöä. Kerättäviä tavaroita ovat ilmassa leijuvat salaperäiset lohikäärmeikonit, sekä maitotuotteet, joista pelaaja (Jackie Chan) saa terveyttään takaisin. Pelin väkivalta ja toiminta on toisinaan melko sarjakuvamaista.


title: Jackie Chan Stuntmaster

text: Roistot kaappaavat Jackie Chanin isoisän, ja Jackien on pelastettava hänet. Tapahtumapaikkana ovat New Yorkin eri osiot eli kadut, satama, viemäri, katot sekä tehdas.


title: Jackie Chan Stuntmaster

text: Radical Entertainment opasti Jackie Chania pelin tekoaikana, sillä Jackie Chan teki liikemallinnuksen ja antoi äänensä pelihahmolleen.


title: Rudi Carrell

text: Rudi Carrell, oikealta nimeltään Rudolf Wijbrand Kesselaar (19. joulukuuta 1934 Alkmaar, Alankomaat – 7. kesäkuuta 2006 Bremen, Saksa) oli hollantilainen viihdealan monitaitaja, elokuvatuottaja ja näyttelijä.


title: Rudi Carrell

text: Rudi Carrellin isä ja isoisä olivat viihdealan taitajia, ja isä tutustutti hänet showbisnekseen. Rudi sai viikoittaisen esiintymismahdollisuuden Hollannin radion AVROn ohjelmassa vuodesta 1955 ja vuodesta 1959 hänen oma Rudi Carrell Show’nsa pyöri televisiossa. Rudi Carrell lauloi viihteellisiä ironisia lauluja ja osallistui jopa Euroviisuihin vuonna 1960 kappaleellaan "Wat een Geluk" (Mikä onni) sijoittuen viimeistä edelliseksi, mutta kappaleesta jäi hänelle tunnusmelodia. Rudi Carrell esiintyi myös pääosassa Robinson Crusoe -tulkinnassa 1964, jossa hänellä oli mukanaan apina "Vrijdag" (Perjantai) sekä israelilaissyntyinen laulajatar Esther Ofarim merenneitona. Tästä heille myönnettiin Montreux'n Hopeinen ruusu. Belgialaisen viihdetaiteilija Bobbejaan Schoepenin kanssa Carrell teki yhteistyötä 1971 - 1972.


title: Rudi Carrell

text: Rudi Carrellin ura kohosi huippuunsa Saksassa, jonne hän siirtyi 1974 ja asettui asumaan Sykeen Bremenin lähistölle. Jo vuodesta 1971 hän oli ohjannut Saksassa suosioon nousseita elokuvia. Vuonna 1987 Rudi's Tagesshow:ssa esitettiin video, jossa naisesiintyjät pukutuivat Ajatollah Khomeinin hahmoon, mikä aiheutti diplomaattisen kriisin, jonka seurauksena muun muassa Goethe-instituutin Teheranin osasto suljettiin. Carrell vihjaili ohjelmassaan myös liittokansleri Helmut Kohlin ilotalokäynneistä sekä Berliinin pormestarin homoseksuaalisuudesta. Toisaalta Carrell oli suosittu muun muassa Israelissa ja Sloveniassa, jossa hän toimi perheiden jälleenyhdistämiseksi.


title: Rudi Carrell

text: Rudi Carrell kuoli keuhkosyöpään. Carsten Eggers on tehnyt Rudi Carrellin näköispatsaan.


title: Zarra-palkinto

text: Zarra-palkinto () on Espanjan jalkapalloilussa parhaalle espanjalaiselle maalintekijälle myönnettävä palkinto, jota jakaa urheilulehti "Marca". Palkinto on nimetty Athletic Bilbaossa pelanneen hyökkääjän Telmo Zarran mukaan.


title: Zarra-palkinto

text: David Villa on voittanut Zarra-palkinnon neljästi.


title: Di Stéfano -palkinto

text: Di Stéfano -palkinto () on Espanjan jalkapalloilussa kauden parhaalle pelaajalle myönnettävä palkinto, jota urheilulehti "Marca" on jakanut kaudesta 2007–2008 lähtien. Palkinto on nimetty Real Madrid -legenda Alfredo Di Stéfanon mukaan.


title: Di Stéfano -palkinto

text: Voittajan valitsevat sekä "Marcan" lukijat että asiantuntijaraati. Koko sarjakauden ajan lukijat voivat jokaisen kierroksen jälkeen äänestää mielestään kierroksen kolmea parasta pelaajaa. Kauden päätteeksi 50 eniten pisteitä kerännyttä pääsevät loppukilpailuun, jossa raati äänestää lopullisesta voittajasta.


title: ESTJ

text: ESTJ on yksi Myers-Briggs-tyyppi-indikaattorin määrittelemistä 16:sta persoonallisuustyypistä, joka on indikaattorin mukaan ekstrovertti (E), tosiasiallinen (S), ajatteleva (T) ja järjestelmällinen (J). Tyypillisimmillään tähän tyyppiin kuuluvat toimeenpanijat, esimerkiksi sotilasjohtajat. ESTJ:ä voidaan luonnehtia myös "tosiasioihin nojautuvaksi käytännölliseksi organisoijaksi". Toinen ulospäin suuntautunut ajattelijatyyppi on ENTJ.


title: ESTJ

text: "Ulospäinsuuntautuneina" (E; Extrovert) ESTJ-persoonallisuustyypin henkilöt suuntautuvat ulospäin ja toisaalta saavat energiaa ulkopuolisista suhteistaan. Heille mielekäs viestintämuoto on sanallinen, keskustelu. He työstävät omia ajatuksiaan pidemmälle keskustelemalla sekä ovat kiinnostuneita monista asioista. He ovat sosiaalisisesti tunteikkaita ja aloitekykyisiä työ- ja yksityiselämässään.


title: ESTJ

text: "Havaitsijoina" (S; Sensing) he suuntautuvat tämänhetkisiin tosiasioihin, ovat asiakeskeisiä ja konkreettisia. He keskittyvät tämänhetkisiin tosiasioihin ja muistavat myös yksityiskohdat. Johtopäätöksiin he tulevat vasta huolellisen ja perusteellisen harkinnan jälkeen. Ideoita ja teorioita he ymmärtävät käytännön toteutuksen kautta.


title: ESTJ

text: "Ajattelijoina" (T; Thinking) he keskittyvät päätösten seurauksiin ja irrottavat mielellään itsensä henkisesti tilanteesta kyetäkseen arvoimaan asioita objektiivisesti. He saavat energiaa siitä, että kykenevät arvioimalla ja erittelemällä löytämään ratkaisun. Heidän tavoitteenaan on löytää mahdollisimman moneen tapaukseen sopiva ratkaisumalli.


title: ESTJ

text: "Järjestelmällisinä" (J; Judging) he käyttävät päättelyään työstääkseen ulkopuolista ympäristöä sekä etsivät tapaa säännellä ja johtaa sitä. Suunnitelmissa pitäytyminen ja aikataulu ovat heille tärkeitä ja he pitävät aikaansaamisesta.


title: Adele

text: Adele Laurie Blue Adkins, MBE (s. 5. toukokuuta 1988 Lontoo), tunnetaan esiintyjänimellä Adele, on englantilainen laulaja-lauluntekijä. Hänen debyyttialbuminsa "19", joka julkaistiin vuonna 2008, oli sekä kaupallinen että arvostelumenestys. "19" on myynyt Britanniassa seitsenkertaisesti ja Yhdysvalloissa kahdesti platinaa sekä Suomessa kultaa. Ura Yhdysvalloissa lähti käyntiin esiintymisestä "Saturday Night Live" -televisio-ohjelmassa vuoden 2008 lopulla. Vuoden 2009 Grammy-palkintogaalassa Adele vastaanotti parhaan uuden artistin ja parhaan naisartistin palkinnot.


title: Adele

text: Adele julkaisi toisen studioalbuminsa "21" vuoden 2011 alussa. Albumi ylitti edellisen albumin menestyksen ja toi laulajalle useita palkintoja, mukaan lukien kuusi Grammy-palkintoa, kaksi Brit-palkintoa ja kolme American Music -palkintoa. "21" on myynyt Britanniassa 16-kertaisesti ja Suomessa kaksinkertaisesti platinaa. Yhdysvalloissa albumi pysyi ensimmäisellä sijalla pidemmän aikaa kuin mikään muu albumi sitten vuoden 1985, ja on saanut timanttilevyn sertifikaatin. "21" on myynyt maailmanlaajuisesti 30 miljoonaa kappaletta. Artistin kolmas albumi "25" julkaistiin vuonna 2015, ja siitä tuli myyntimenestys heti ilmestyttyään. Albumi palkittiin viidellä Grammyllä vuonna 2017.


title: Adele

text: Adele syntyi työväenluokkaiseen perheeseen pohjoislontoolaisessa Tottenhamissa 5. toukokuuta 1988. Äiti Penny Adkins oli 18-vuotias taideopiskelija ja isä Mark Evans 22-vuotias. He olivat tavanneet ja muuttaneet yhteen vain vähän ennen kuin Penny oli alkanut odottaa lasta. Mark kuunteli vanhaa rhythm and bluesia, joten tytön toiseksi nimeksi annettiin Blue. Pennyn musiikkimaku oli modernimpi: hän kuunteli etenkin The Curea. Pariskunta erosi, kun Adele oli kolmevuotias. Mark palasi Walesiin mutta piti tyttäreensä yhteyttä senkin jälkeen. Adele myös vieraili isän ja velipuolensa Cameronin luona Cardiffissa. Isän ja tyttären yhteys katkesi muutamaksi vuodeksi, kun Mark alkoi juopotella menetettyään oman isänsä.


title: Adele

text: Yksinhuoltaja Penny ja tytär Adele elivät vaatimattomasti ja heidän suhteensa muodostui hyvin kiinteäksi. Adelen elämässä oli läsnä myös laaja serkkujen ja sukulaisten joukko. Äiti vei pikku-Adelea konsertteihin ja tuki hänen musiikkiharrastustaan. Vuonna 1996 kahdeksanvuotiaasta Adelesta tuli suuri Spice Girls -fani. Sen jälkeen hän alkoi kuunnella yhdysvaltalaista r’n’b:tä kuten Destiny’s Childia ja Lauryn Hilliä, jonka albumia "The Miseducation of Lauryn Hill" hän pitää lempilevynään.


title: Adele

text: Perhe muutti usein, joten Adele joutui vaihtamaan koulua toistuvasti, mikä hänestä oli kuitenkin vain hauskaa. Äitinsä uudesta elämänkumppanista Adele sai itselleen uuden isän. Yhdeksänvuotiaasta yksitoistavuotiaaksi Adele asui Brightonissa ja sen jälkeen Etelä-Lontoossa.


title: Adele

text: Koulussa Adele menestyi keskinkertaisesti. Vapaa-aikanaan hän kuunteli levyjä ja kierteli levykaupoissa. Hän löysi Etta Jamesin ja Ella Fitzgeraldin musiikin, ja Etta Jamesista tuli hänen suosikkilaulajansa ja esikuvansa. Hän sai tilaisuuden kokeilla studiossa levyttämistä 14-vuotiaana, kun Mark-isän ystävä kutsui hänet nauhoittamaan version Blondien ”Heart of Glassista”. Adele kirjoitti myös jo omia laulujaan. Hän oli teini-ikäisenä rakastunut Pop Idol -voittaja Will Youngiin ja The Streetsin Mike Skinneriin.


title: Adele

text: Neljätoistavuotiaana Adele aloitti opinnot lontoolaisessa Brit School -ilmaisutaidekoulussa. Samaa koulua on käynyt moni muukin brittiläinen menestyslaulaja; Adelen aikana koulua kävivät myös Jessie J ja Noisettes-yhtyeen Shingai, joista tuli Adelen hyviä ystäviä. Koulutoveriensa mukaan Adele oli koulussa hyvin suosittu, ja häntä arvostettiin myös laulajana. Lukuaineista hän ei ollut kiinnostunut: hän lintsasi tunneilta ja oli lähellä tulla erotetuksi koulusta. Hän lopetti myös laulutunneilla käymisen ja opetteli laulamista vain kuuntelemalla suosikkejaan.


title: Adele

text: Eräs Adelen tuttavista teki Adelelle MySpace-sivut ja latasi sinne kolme Adelen kappaletta, jotka hän lähetti myös "Platform"-nimiseen verkkolehteen. Kun lehti julkaisi kappaleet, levy-yhtiötkin kiinnostuivat Adelesta. Keväällä koulunsa päättänyt 18-vuotias Adele teki syyskuussa 2006 levytyssopimuksen XL-levy-yhtiön kanssa. Hän kirjoitti uusia lauluja toukokuussa 2007 rikkoutuneen rakkaussuhteensa innoittamana. Hänet tapasi tuottajia ja laulunkirjoittajia, levytti studiossa ja esiintyi televisiossa Jools Hollandin musiikkiohjelmassa kesäkuussa. Vielä tuntematon Adele esitti ohjelmassa kappaleensa ”Daydreamer”. Ohjelma teki katsojiin vaikutuksen, ja toi uusia esiintymisiä televisiossa ja konserttien lämmittelijänä. Ensisingle ”Hometown Glory” julkaistiin loppuvuonna 2007. Joulukuussa Adele sai tietää voittaneensa BRIT Awardsin kriitikoiden valinta -palkinnon, joka myönnetään vuoden kuumimmalle nousevalle kyvylle.


title: Adele

text: Adelen esikoisalbumi "19" joka julkaistiin tammikuussa 2008 on tyyliltään soulmusiikkia. Albumi oli sekä kaupallinen että arvostelumenestys. "19" on myynyt seitsenkertaisesti platinaa Britanniassa ja kaksinkertaisesti Yhdysvalloissa sekä kultaa Suomessa. Toukokuussa 2008 Adele aloitti Pohjois-Amerikasta pitkän maailmankiertueen nimeltä ”An Evening with Adele”. Adelen ura Yhdysvalloissa lähti käyntiin hänen esiinnyttyään televisio-ohjelmassa "Saturday Night Live" vuoden 2008 lopulla. Vuoden 2009 Grammy-palkintogaalassa Adele vastaanotti parhaan uuden artistin ja parhaan naispoplaulajan esityksen palkinnot.


title: Adele

text: Adelen toinen albumi "21" julkaistiin alkuvuonna 2011. Se sisälsi monipuolisesti country-, blues-, soul-, pop- ja r&b-vaikutteita. Albumista tuli kansainvälisesti suuri menestys, ja se nousi listaykköseksi 17 Euroopan maassa ja Yhdysvalloissa. Albumi rikkoi Whitney Houstonin ennätyksen pisimpään Billboard 200 -listan kärjessä olleena naisartistin levynä ja Britanniassa Madonnan vastaavan ennätyksen. "21"-albumia myytiin vuoden 2011 aikana 15 miljoonaa kappaletta. Albumi valittiin vuoden parhaaksi albumiksi Grammy-palkintogaalassa helmikuussa 2012. Adele oli ehdolla kuudessa eri sarjassa ja voitti ne kaikki. Vuoden 2012 BRIT Awards -gaalassa Adele valittiin vuoden naisartistiksi ja "21" vuoden parhaaksi albumiksi. American Music Awardseissa marraskuussa 2011 hän voitti ensimmäisenä naisartistina koskaan kolme palkintoa.


title: Adele

text: Albumin ilmestymisen jälkeen keväällä 2011 Adele aloitti Adele Live -kiertueensa Norjasta. Suuresta suosiostaan huolimatta hän keskittyi keskisuuriin esiintymispaikkoihin sekä teattereihin ja karttoi suuria festivaaleja. Adele joutui keskeyttämään kiertueen pitkäksi aikaa aiemminkin vaivanneen kurkunpääntulehduksen vuoksi. Lokakuussa leikattiin äänihuulista polyyppi, mitä seurasi kuukausien toipumisjakso.


title: Adele

text: Vuonna 2013 Adele voitti parhaan kappaleen Oscar-palkinnon ja Golden Globen James Bond -elokuvan "007 Skyfall" tunnuskappaleesta ”Skyfall”. Adele sävelsi ja sanoitti esittämänsä kappaleen yhdessä Paul Epworthin kanssa.


title: Adele

text: Toisen ja kolmannen albuminsa välillä Adele vietti kolmen vuoden ajan hiljaiseloa ja sai lapsen. Adelen kolmas albumi "25" julkaistiin marraskuussa 2015. Albumi oli suuri myyntimenestys heti ilmestyttyään. Omakohtainen albumi kertoo nuoruuden ja aikuisuuden taitekohdasta ja käsittelee jälleen myös Adelen miessuhteita.


title: Adele

text: Albumin julkaisemisen jälkeen Adele lähti konserttikiertueille, joista Euroopan kiertue kesti helmikuusta 2016 kesäkuuhun ja Yhdysvaltain kiertue heinäkuusta 2016 marraskuuhun. Vuonna 2017 hän konsertoi vielä Australiassa, Uudessa-Seelannissa ja Wembleyllä. Adelella on ollut usein tapana pyytää yleisöstä faneja kanssaan lavalle juttelemaan, laulamaan ja ottamaan selfieitä.


title: Adele

text: Syyskuussa 2016 Adele ilmoitti haaveistaan keskeyttää musiikkiuransa toistaiseksi ja opiskella yliopistossa, sekä pitää huolta lapsestaan.


title: Adele

text: Vuonna 2017 Adele sai viisi Grammyä parhaasta albumista ja parhaasta pop-albumista ("25"), kappaleesta ja levytyksestä ("Hello") sekä parhaasta pop-sooloesityksestä.


title: Adele

text: Heinäkuussa 2017 Adele peruutti kiertueensa viimeiset kaksi esiintymistä äänihuulten vaurion vuoksi. Adele kommunikoi itse keksimällään viittomakielellä ja pelkäsi ettei pysty enää koskaan laulamaan.


title: Adele

text: Adele varjelee tarkoin yksityiselämäänsä. Hän pyrkii elämään normaalia elämää ja kieltäytyy pintaliitoelämästä. Hän ei myöskään mainosta mitään tuotteita tai tee rahakkaita yksityiskeikkoja.


title: Adele

text: Adele on naimisissa entisen pankkiirin ja kehitysmaissa vesiprojektia vetäneen Simon Koneckin kanssa. He tapasivat vuonna 2011. Parilla on lokakuussa 2012 syntynyt Angelo-niminen poika. Adele kutsui Koneckia ensimmäisen kerran aviomiehekseen vuoden 2017 Grammy-juhlassa pitämässään kiitospuheessa, ja vahvisti pian sen jälkeen, että he olivat menneet naimisiin.


title: Paholaisen asianajaja (elokuva)

text: Paholaisen asianajaja () on Taylor Hackfordin ohjaama kauhuelokuva vuodelta 1997. Elokuvan pääosissa ovat Keanu Reeves, Al Pacino ja Charlize Theron. Elokuva perustuu Andrew Neidermanin romaaniin.


title: Paholaisen asianajaja (elokuva)

text: Elokuvan nimi tulee katolisen kirkon työntekijästä (lat. "advocatus diaboli"), joka tutkii ihmeiden aitoutta. Al Pacinon hahmon nimi taas juontuu "Kadotettu paratiisi" -nimisen runoelman kirjoittajasta John Miltonista. Elokuva sisältää myös viittauksia kyseiseen teokseen — sitaatti "Parempi herrana Helvetin kuin orjana Taivaan" — ja helvetin liekehtiviin piireihin, joita Dante Alighieri kuvaili "Jumalaisessa näytelmässään".


title: Paholaisen asianajaja (elokuva)

text: Maailmanlaajuisesti "Paholaisen asianajaja" tuotti 152 miljoonan dollarin lipputulot.


title: Paholaisen asianajaja (elokuva)

text: Elokuva kertoo nuoresta floridalaisesta lakimiehestä Kevin Lomaxista, joka ei ole hävinnyt vielä yhtäkään oikeudenkäyntiä. Kevin puolustaa opettajaa, jota syytetään oppilaansa hyväksikäytöstä. Oikeudenkäynnin aikana Kevin vakuuttuu opettajan syyllisyydestä mutta pitää hurjassa nousujohteessa olevaa uraansa tärkeämpänä ja voittaa lopulta jutun.


title: Paholaisen asianajaja (elokuva)

text: Vaikutusvaltainen "Milton, Chadwick & Waters" -nimisen lakifirman omistaja John Milton ottaa yhteyttä Keviniin ja tarjoaa tälle suurta palkkiota saadakseen tämän valitsemaan valamiehiä erääseen tärkeään oikeudenkäyntiin. Kevin suostuu ja muuttaa tyttöystävänsä Mary Annin kanssa New Yorkiin. Ensimmäisessä jutussa Kevin puolustaa Phillipe Moyezia jota syytetään eläinten uhraamisesta. Kevin voittaa jutun ja viettää aikaansa paljon töissä ja Miltonin kanssa, kun taas Mary Ann viettää aikaansa yksin kotona.


title: Paholaisen asianajaja (elokuva)

text: Seuraava juttu koskee rikasta Alexander Cullenia, jota syytetään perheensä murhasta. Tehtävä etäännyttää Keviniä entistä enemmän Mary Annista. Jatkuva yksinäisyys saa Mary Annin näkemään näkyjä, jotka viittaavat Mary Annin mahdollisiin mielenterveysongelmiin. Kun Milton huomaa Mary Annin ongelmat, hän ehdottaa että Kevin vetäytyisi jutusta, mutta Kevin jatkaa oikeustaistelua vakavin seurauksin.


title: Martin Bahne

text: Carl Martin Bahne (22. huhtikuuta 1975 Kaarina) on suomalainen näyttelijä. Äidinkieleltään ruotsinkielinen Bahne on näytellyt niin suomeksi kuin ruotsiksikin. Hän on mukana vuonna 2006 perustetussa Projektori-teatteriryhmässä.


title: Martin Bahne

text: Martin Bahne syntyi vientipäällikkö Johan Bahnen ja Vivi-Ann Bahnen perheeseen. Bahne valmistui merkonomiksi vuonna 1994 ja edelleen taloustieteiden maisteriksi Åbo Akademista 1999. Teatteritaiteiden maisteriksi hän valmistui Teatterikorkeakoulusta vuonna 2003. Hänen veljensä Magnus Bahne oli jalkapallomaalivahti.


title: Martin Bahne

text: Bahne on näytellyt Teatterisusissa, jossa hänen osiaan olivat Cosmo Disney Philip Ridleyn teoksessa "Disney Killer" (1996) sekä keikarimainen Cléante Molièren näytelmässä "Luulosairas" (2000). Teatterikorkeakoulussa Bahne näytteli muun muassa David Edgarin "Helluntaiaatossa". Aleksis Kiven klassikossa "Seitsemän veljestä" hänellä oli Tuomaan osa. 2000-luvun alkuvuosina Bahne teki rooleja Helsingin Svenska Teaternissa sekä Vaasan molemmissa teattereissa. Bahne on näytellyt myös Teater Mirissä Mihail Bulgakovin teoksessa "Satan i Moskva". Projektori-ryhmässä hän on näytellyt tuotannoissa "Janne Kuutio" (2007) sekä "Elmo" (2008).


title: Martin Bahne

text: Vuonna 2007 Bahne tulkitsi pääosan Minna Haapkylän vastanäyttelijänä, kapteeni Carl von Munckina Lauri Törhösen draamaelokuvassa "Raja 1918". Åke Lindmanin sotakuvauksessa "Etulinjan edessä" hänellä oli sivuosa. Bahne on näytellyt myös eräissä televisiotuotannoissa. Tällä hetkellä hän näyttelee Virus-teatterissa.


title: Matti Kettunen

text: Matti Juhani Kettunen (s. 23. helmikuuta 1954 Helsinki) on suomalainen Joensuussa asuva opettaja ja eräkirjailija. Hänen teoksensa ovat pääasiassa luontoa, eränkäyntiä ja kalastusta käsitteleviä kertomuskokoelmia. Teosten tapahtumat sijoittuvat yleensä Pohjois-Karjalaan, Kainuuseen ja Lappiin, erityisesti Tenojoelle.


title: Matti Kettunen

text: Kettusen vanhemmat olivat autoilija Antti Kettunen ja kansakoulunopettaja Anja o.s. Vainio. Hän pääsi ylioppilaaksi 1972 ja valmistui luokanopettajaksi 1976 sekä filosofian maisteriksi 1978. Kettunen toimii nykyisin peruskoulun luokanopettajana Joensuun Karsikon koulussa.


title: Matti Kettunen

text: Kettusen tekstejä on ilmestynyt myös kokoomateoksissa ("Eränkävijä", "Erätulilta", "Eräjuttuja", "Erämiesten matkassa").


title: Japan Airlinesin lento 351

text: Japan Airlinesin lento 351 kaapattiin 31. maaliskuuta vuonna 1970. Kaapparit ottivat 129 panttivankia, joista 122 oli matkustajia ja 7 miehistön jäseniä. Heistä osa vapautettiin Fukuokan lentoasemalla.


title: Japan Airlinesin lento 351

text: Seitsemän kiihkomielistä Japanin punainen armeijakunta -nimiseen terroristijärjestöön kuuluvaa japanilaista opiskelijaa kaappasivat lentokoneen omatekoisilla pommeilla ja samuraimiekoilla uhaten Tokio–Fukuoka -reitillä 31. maaliskuuta 1970. Kaapparit vaativat lentokoneen lentämistä Pjongjangiin, Pohjois-Korean pääkaupunkiin. Lentokone laskeutui eteläkorealaisten hävittäjien saattamana Soulin Gimpon kansainväliselle lentoasemalle. Etelä-Korean viranomaiset yrittivät vakuutella kaappareille, että he olivat Pjongjangissa. Gimpon lentokentän virkailijat pukeutuivat pohjoiskorealaisiin virkapukuihin ja kaikki kentän länsimaiset tunnukset poistettiin.


title: Japan Airlinesin lento 351

text: Etelä-Korean viranomaiset neuvottelivat kaappareiden kanssa panttivankien vapauttamisesta, jonka vastineeksi kaapparit saisivat vapaan pääsyn pois Etelä-Koreasta. Ehdoksi kaappaajat asettivat, että jokin korkea-arvoinen japanilainen henkilö tulisi panttivankien tilalle. Tähän suostui kansanedustaja Shinjiro Yamamura, joka saapui sen takia Souliin. Yamamuran suostumus otettiin Japanissa vastaan sankarillisesti, ja pääministeri Eisaku Satō kutsui tekoa isänmaan asiaksi.


title: Japan Airlinesin lento 351

text: Kun Yamamura nousi koneeseen, kaapparit vaativat, että kansanedustaja Sukeya Aben olisi tultava koneeseen tunnistamaan, että panttivanki todella oli Yamamura. Kaapparit pelkäsivät, että jos he lähtisivät Soulista ilman panttivankia, Etelä-Korean hävittäjät ampuisivat koneen alas.


title: Japan Airlinesin lento 351

text: Pohjois-Korean viranomaiset pitivät aluksi Japanin Punaisen armeijakunnan jäseniä maahantunkeutujina, mutta vapauttivat heidät myöhemmin. Yamamura ja koneen miehistö palasivat Tokioon ilman minkäänlaista välikohtausta. Kaapparit Takahiro Konishi, Shiro Akagi sekä Kimihuro Uomoto, Moriaki Wakabayashi ja Takeshi Okamoto asuvat edelleen Pohjois-Koreassa, kun taas Yoshimi Tanaka pidätettiin maaliskuussa vuonna 2000 Thaimaassa ja luovutettiin Japaniin. Takamaro Tamiya kuoli Pjongjangissa.


title: Arvi Auvinen

text: Arvi Lennard Auvinen (7. toukokuuta 1937 Runni, Iisalmen maalaiskunta – 23. helmikuuta 2010 Eura) oli suomalainen näytelmäkirjailija, toimittaja ja tv-ohjaaja. Auvisen vanhemmat olivat maanviljelijä Arvo Auvinen ja emäntä Katri Partanen. Auvinen on ohjannut ja kirjoittanut noin 100 tv-elokuvaa ja dokumenttia. Suurin osa hänen elokuvistaan on kuvattu Pohjois-Savossa ja siellä erityisesti Sonkajärvellä. Tunnetuimpia Auvisen tv-elokuvista ovat "Olga Ryynänen ja byrokratia" (1979), "Kylymä tila" (1980) sekä "Katteellinen mies" (1981).


title: Arvi Auvinen

text: Auvisen elokuva-, teatteri- ja televisiokäsikirjoittamisen taustana oli hänen syntymäseutunsa Runni. Hän kuvailee Runnille johtavan tien varressa olleen aikoinaan kilometrin matkalla toista kymmentä ammattikirjoittajaa, useita kirjailijoita ja monta journalistia. Tie johti Auvisen kotikylään, Kattilalehdolle, jonka tiivis ja luova kyläyhteisö tekivät Auviseen lähtemättömän vaikutuksen. Hänen elokuvansa "On maista kaikista sittenkin" kertookin juuri Kattilalehdon tietalkoista, jonka varojenhankintaan koko kylä oli osallistunut sadoilla ohjelmailtamilla. Tie synnytti myös urheilullisen yhteistoiminnan, orkesterit ym. kulttuuriharrastuksen ja konehankintoihinkin ulottuvan talkoobuumin. Auvinen kertoo etsineensä jo tuolloin viisaita ihmisiä ja opiskeluaikoinaan hänen opettajia olivat mm. Yrjö Kallinen, Aatos Ojala, Krohnin veljekset (Sven Krohn ja Eino Krohn), Esko Ervasti, Matti Juntunen ja Lauri Mehtonen. ""Kaikki he olivat äärettömän innostavia tovereita, koska osasivat vastata vaikeisiinkin uteluihini"", muistelee Auvinen.


title: Arvi Auvinen

text: Tärkeintä Auviselle televisiodokumenteissa, dokumentaarisissa näytelmissä ja näytelmäelokuvissa oli pohtia vieraantumisen problematiikkaa, fiktion eli kuvitelman ja faktan eli todellisuuden välistä suhdetta ja katsoa, mitä tapahtuu, kun tekee elokuvia jatkuvasti samalla seutukunnalla (Ylä-Savon Sonkajärvi) apuna sen ihmisten luova lahjakkuus.


title: Arvi Auvinen

text:
""Kielen merkitys oli filosofian opintojen (ja opetukseni) mukaan olla ihmistymisen tärkein väline ja työn tärkein toiminnallinen välikappale. Sitä se on myös kirjoitettuna kielenä. Opiskeluaikojeni jälkeen kirjailija Leo Tolstoin tuotanto innosti kielelliseen realismiin, hänen mielestään esimerkiksi William Shakespearen kieli oli valheellista, käsityöläiset ja viljelijät kun eivät työtä tehdessään puhu runomittaa. Kirjallisuudentutkija Mihail Bahtinin ajatukset taas loivat ymmärrykseni kielen eri elementtien polyfoniasta, jota itse kutsun pavlovilaisittain yhä ehdollistumaksi.""
Arvi Auvinen


title: Arvi Auvinen

text: Omasta mielestään Auvinen sai eniten vaikutteita filosofeilta Hegel, Heidegger ja Marx sekä kirjallisuudentutkija Bahtinilta.


title: Arvi Auvinen

text: Mediatutkija, FT Veijo Hietala arvioi Arvi Auvisen tuotantoa seuraavasti:


title: Arvi Auvinen

text: ""Auvinen oli yksi kaikkien aikojen tuotteliaimmista ja samalla palkituimmista elokuvantekijöistä Suomessa. Auvinen muistetaan ennen muuta teostensa omintakeisesta ”auvismaisesta” tyylistä, jossa fiktion ja dokumentin rajat sekoittuvat. Tuo tyylilaji on varmasti antanut virikkeitä myöhemmille suomalaisille dokumentaristeille ja osaltaan vaikuttanut suomalaisen dokumenttielokuvan nousuun. Erityisesti Auvinen muistetaan kuitenkin tinkimättömyydestään maaseudun vähävaraisen kansanosan ongelmien kuvaajana ja elämänmuodon tallentajana: elokuvia tehtiin tavallisten ihmisten ehdoilla ja yhdessä heidän kanssaan. Tätä ”luovaa hulluuttaan” toteuttaessaan Arvi Auvinen oli todellinen suomalainen auteur, suuri elokuvataiteilija.""


title: Kirsti Hurme

text: Kirsti Kaarina Hurme (myöh. Kirsti Martin; 22. heinäkuuta 1916 Turku – 3. elokuuta 1988 Helsinki) oli suomalainen näyttelijä ja laulaja. Turun Työväen Teatterista uransa aloittanut Hurme tuli tunnetuksi eritoten 1940-luvun suomalaisten elokuvien tummanuhkeana femme fatalena. Hänen vahvoihin roolisuorituksiinsa kuuluu muun muassa Malviinan osa elokuvassa "Loviisa – Niskavuoren nuori emäntä". Hurme oli naimisissa kaksi kertaa, ja hänellä oli kaksi lasta.


title: Kirsti Hurme

text: Kirsti Hurme syntyi varsinaissuomalaisen torpparin perheeseen. Hänellä oli peräti kymmenen sisarusta ja aineellisesti perheen elämä oli perin vaatimatonta. Tulevan näyttelijättären vanhemmat harrastivat näyttämötaiteita; isä Jussi Hurme oli harrastajateatterin johtaja.


title: Kirsti Hurme

text: Kirsti Hurmeen ura alkoi Turun Työväen Teatterissa. Ensi alkuun hän kirjoitti roolivihkoja. Näyttelijänura sai alkunsa, kun hän sijaisti Emma Väänästä operetissa "Sodoma ja Gomorra", jonka jälkeen hänet palkattiin Työväen Teatterin vakinaiseksi näyttelijäksi. Hurme oli myös isänsä johtaman Teatteri Tarmon näyttelijä. Jatkosodan aikana muodokas kaunotar oli rintamakiertueiden vetonaula.


title: Kirsti Hurme

text: Laulajanuransa Hurme aloitti helsinkiläisen Fennia-ravintolan kabareissa. Esimerkiksi revyyssä "Verta ja rommia" hän esitti musiikkikappaleen ”Shangai-Lil”. Jatkosodan jälkeen Hurme esiintyi primadonnana helsinkiläisteatteri Punaisessa Myllyssä. Hän oli mukana muun muassa operettikappaleissa "Akseli taivaan portilla", "Aina vain Amor" ja "Permantopaikka" sekä revyykappaleissa "Kummitusta janottaa" ja "Se pyörii sittenkin". Laulunäytelmässä "Jääkärin morsian" Hurmeella oli Sonja Strandin osa. Lisäksi hän teki laulukeikkoja ravintoloissa.


title: Kirsti Hurme

text: Kappaleessa "Aina vain Amor" Hurme tulkitsi Olavi Virran myöhemmin levyttämän laulun ”Mexicana”. Revyynäytelmässä "Eloisia elukoita" Hurme esitti sakilaiskielellä ”lähestulkoon unohtumattoman” tulkinnan laulusta ”Hesan hurme”. Hänen esityksestään todettiin: ”...alkuperäisinkään helsinkiläinen ei päässyt täysin perille, millaisia hävyttömyyksiä hän oikein päästeli”.


title: Kirsti Hurme

text: Kirsti Hurme levytti kaksi musiikkikappaletta: ”Gigolette” ja ”Ruusuinen hetki”. Molemmat ovat käännösiskelmiä.


title: Kirsti Hurme

text: Käsikirjoittaja Turo Kartto kiinnitti huomiota Hurmeeseen nähtyään hänet Turun Työväen Teatterin lavalla. Kartto kertoi Hurmeesta Valentin Vaalalle, joka ei kuitenkaan innostunut. Sittemmin Vaala muutti mielensä, sillä Hurme näytteli kaikkiaan kuudesti hänen ohjauksessaan. Hurmeen valkokangasura alkoi vuonna 1937 Katrin roolilla Kalle Kaarnan elokuvassa "Tukkijoella". Kriitikot näkivät hänen suorituksessaan aloittelijan epävarmuutta. Teuvo Tulion ainoassa komediassa "Vihtori ja Klaara" Hurme näytteli sivuosan Ritvana. Vuonna 1940 Hurmeella oli sivurooli Tulion maalaisdraamassa "Unelma karjamajalla". Kriitikoiden mielestä hän varasti show’n pääosien näyttelijöiltä. Samoihin aikoihin Hurme luopui teatterityöstä ja siirtyi Suomi-Filmin palkkalistoille. Parin sivuroolin jälkeen hänellä oli pääosa Jolandana Vaalan elokuvassa "Antreas ja syntinen Jolanda", joka tuli valkokankaille helmikuussa 1941. Hän sai kiitosta suorituksestaan ja sen eroottisesta latauksesta.


title: Kirsti Hurme

text: Syksyllä 1941 sai ensi-iltansa sotilasfarssi "Ryhmy ja Romppainen", jossa Hurmeella oli keskeinen naisosa. Kriitikot suhtautuivat kaksijakoisesti hänen roolitulkintaansa vakoilija-Dorasta. Keväällä 1943 ilmestyi toinen "Ryhmy ja Romppainen" -trilogian elokuva "Jees ja just". Siinä Hurme näytteli kovapintaista komissaari Vengrovskaa ja sai osuudestaan kohtalaiset arviot. Samana vuonna Hurmeella oli sivuosat elokuvissa "Keinumorsian" ja "Tositarkoituksella"; molemmat jäivät hänen kohdallaan välitöiksi. Suomen Sosialidemokraatti piti aiheellisena kommentoida Hurmeen vartaloa ”liian muhkeaksi”. Toivo Särkän elokuvassa "Nuoruus sumussa" vuonna 1946 hänellä oli rooli kevytmielisenä, kuppaa levittävänä sotaleskenä. Malviina-meijerskan osa Vaalan palkitussa Hella Wuolijoki -filmatisoinnissa "Loviisa – Niskavuoren nuori emäntä" oli Hurmeen elokuvauran kohokohta. Kriitikot ylistivät hänen aistillista, voimakkaan eroottista Malviinaansa. Hurme piti sitä mieluisimpana roolinaan. Jouluna 1946 ensi-iltansa saaneen "Loviisan" jälkeen Hurme oli pari vuotta poissa elokuvamaailmasta, kunnes tammikuussa 1949 tuli ensi-iltaan "Pontevat pommaripojat", jossa hänen roolinsa oli yksinkertaisesti ”kaunotar”. Samana vuonna hänet nähtiin sivuroolissa elokuvassa "Kanavan laidalla". Seurasi seitsemän vuoden tauko. Hurme palasi elokuvataiteen pariin maaliskuussa 1956 komediassa "Yhteinen vaimomme", jossa hän näytteli sivuosan Mirrinä. Hurmeen valkokangasuran joutsenlaulu oli sivuosa Tarraksen vaimona Tulion melodraamassa "Olet mennyt minun vereeni" syyskuussa 1956.


title: Kirsti Hurme

text: Hurme jätti julkisuuden 1950-luvulla, mutta antoi silloin tällöin lehtihaastatteluja ja kertoili yksityiselämästäänkin verraten avoimesti.


title: Kirsti Hurme

text: Kirsti Hurme avioitui kollegansa Kunto Karapään kanssa vuonna 1944. Liitto kesti kuusi vuotta ja siitä syntyi tytär Sini. Syksyllä 1951 Hurme meni naimisiin liikemies Leo Martinin kanssa; pariskunnalle syntyi poika Kai. Kun Hurmeelta kysyttiin syytä elokuvauran päättymiseen vuonna 1978, hän vastasi: ”Yksinkertaisesti siksi, että löysin itselleni elättäjän. Mitä sitä tappelee kun ei tarvitse tapella.” Vetäydyttyään elokuva-alalta ja julkisuudesta Hurme työskenteli sihteerinä miehensä yrityksessä 1970-luvulle asti. Hän kuoli Helsingissä 72-vuotiaana 3. elokuuta 1988.


title: Breisachin piiritys

text: Breisachin piiritys oli osa kolmikymmenvuotista sotaa. Piiritys kesti 18. elokuuta – 17. joulukuuta vuonna 1638, ja se päättyi Pyhän saksalais-roomalaisen keisarikunnan varuskunnan antautumiseen Ranskan puolella sotineelle Bernhard Weimarille. Piiritys onnistui, vaikka keisarilliset tekivät useita yrityksiä vapauttaakseen Breisachin. Linnoituksen valtaaminen oli tärkeää protestanteille ja Ranskalle, koska näin keisarillisten huoltoväylänä toiminut espanjalainen tie katkaistiin ja Ranskalle avautui oma itä-länsi-suuntainen reitti Reinin yli Etelä-Saksaan.


title: Breisachin piiritys

text: Kun protestantit olivat hävinneet Nördlingenin taistelun, Ranska joutui liittymään kolmikymmenvuotiseen sotaan protestanttien puolelle ja julistamaan sodan keisari Ferdinand II:lle vuonna 1635. Palkkasoturi Weimar siirtyi Ruotsin palveluksesta Ranskan palvelukseen ja sitoutui pitämään aseissa 18 000:ta miestä vuosittaista korvausta vastaan.


title: Breisachin piiritys

text:
Breisachin linnoitus rakennettiin juuri ennen kolmikymmenvuotisen sodan puhkeamista, kun Eurooppa varautui tulevaan suursotaan. Se sijoitettiin poikkeuksellisen hyvälle paikalle, jyrkälle luonnon muovaamalle kalliolle Reinin itärannalle. Breisachista kulki silta Reinin länsirannalle kahden saaren kautta. Linnoitukset jäänteet ovat yhä nähtävissä, mutta suurin osa näkyvistä puolustuslaitteista on rakennettu kolmikymmenvuotisen sodan jälkeen myöhemmin 1600-luvulla, jolloin linnoitus kuului Ranskalle.
Linnoitus oli tärkeä tukikohta espanjalaisen tien varrella. Tie oli espanjalaisten ja keisarillisten päähuoltoväylä, joka kulki Alppien yli Pohjois-Italiasta Espanjan Alankomaihin. Se oli ainoa reitti, jota pitkin kahdeksankymmenvuotisessa sodassa taistelleita espanjalaisjoukkoja voitiin huoltaa ja täydentää, koska meritiet olivat hollantilaisten ja englantilaisten valvonnassa.


title: Breisachin piiritys

text: Breisach oli yksi neljästä Saksan modernista, ensiluokkaisesta ja suuresta linnoituksesta. Siellä oli 3 000 miestä ja 150 tykkiä.


title: Breisachin piiritys

text: Ruotsalaiset katkaisivat espanjalaisen tien vuosina 1631–1633, kun he etenivät kuningas Kustaa II Aadolfin johdolla Etelä-Saksaan. Ruotsalaiset valtasivat Bregenzin ja Rheinfeldenin linnoitukset ja piirittivät Konstanzia ja Breisachia. Espanjalaisten vastahyökkäys tuli kuitenkin pian. Gaspar de Guzmán Olivárez lähetti ensin armeijan Alankomaista ylös Reiniä pitkin, mutta se ei päässyt keväällä 1632 kuin Speyeriin asti, kun hollantilaisten yllättävä menestys pakotti sen kääntymään takaisin.


title: Breisachin piiritys

text: Kesällä 1633 espanjalaiset lähettivät uuden armeijan Pohjois-Italiasta. Armeijaan kuului 20 000 miestä, ja sitä komensi herttua "Gomes Suárez Feria", Lombardian espanjalainen kuvernööri. Armeija marssi Etelä-Saksaan Valtellinan läpi, valloitti takaisin Rheinfeldenin ja Bregenzin ja vapautti Konstanzin ja Breisachin linnoitukset piirityksistä. Espanjalaista tietä ei saatu silti avattua, sillä ranskalaiset valtasivat Lothringenin herttuakunnan tärkeimmät linnoitukset ja katkaisivat siten tien hieman pohjoisempana. Feria sai tehtäväkseen jatkaa hyökkäystä Lothringeniin, mutta hän sairastui ja kuoli keväällä 1634, ennen kuin ehti toteuttaa käskyn. Samoin kävi suurimmalle osalle hänen armeijastaan.


title: Breisachin piiritys

text: Bernhard Weimar oli Ruotsin palveluksessa vuodesta 1630 aina tappiolliseen Nördlingenin taisteluun asti, jonka jälkeen hän johti armeijansa rippeet Ranskan puolelle. Ranska sitoutui maksamaan osan palkkasoturiarmeijan ylläpidosta, jos Weimar taistelisi Ranskan puolesta. Tästä huolimatta hän johti armeijaansa itsenäisesti. Sotilaana Weimar oli liian hyökkäävä ja harkitsematon, kuten Lützenissä, Nördlingenissä ja Rheinfeldenissä. Reinillä Weimar kuitenkin vetäytyi onnistuneesti useista hankalista tilanteista. Hän myös kehittyi komentajana. Liian innokkaat hyökkäykset Lützenissä ja Nördlingenissä vaihtuivat Breisachin lähes tieteelliseen piiritykseen. Weimar johti joukkojaan karismaattisesti edestä, vaikka hänen terveytensä heikkenikin. Weimar halusi välttämättä henkilökohtaisesti johtaa ratsuväkeä taisteluissa, mikä innosti joukkoja, mutta haittasi reservien oikeanlaista käyttöä.


title: Breisachin piiritys

text: Federico Savelli oli täysin epäpätevä sotilas. Hän oli noussut keisarillisen armeijan johtoon pelkästään vaikutusvaltansa ja taustansa takia, sillä hän oli korkeaa italialaista aatelia. Savelli hävisi Rheinfeldenissä ja Wittenweierissa ja vain hänen taustansa säästi hänet sotaoikeudelta. Breisachin piirityksen jälkeen keisari Ferdinand III siirsi hänet diplomaattisiin tehtäviin. Savellia on syytetty myös pelkuriksi.


title: Breisachin piiritys

text: Johann Götz vaihtoi keisarin palveluksesta Baijerin palvelukseen vuonna 1636, ja vaaliruhtinas nimitti hänet marsalkaksi. Götz joutui sotaoikeuteen kahdesti, ja toisella kerralla syy oli hänen epäonnistuminen Breisachin piirityksessä. Luonteeltaan Götz oli hyökkäävä, ylimielinen ja uppiniskainen, ja hänen käytöstapansa olivat karkeat. Götz ei kyennyt yhteistyöhön vertaistensa tai ylempiensä kanssa, mutta alaistensa kanssa hän tuli hyvin toimeen. Götz uskoi liikaa omiin kykyihinsä ja ajatteli, että kaikki keisarillisen ja Baijerin armeijan kenraalit olivat häntä huonompia. Kenraalina Götz oli varomattoman rohkea, mutta hänellä oli kohtalaiset johtamiskyvyt ja karisma.


title: Breisachin piiritys

text: Ennen Nördlingenin taistelua Ranskan tavoitteena oli turvata pääsy Reinille, mutta taistelun jälkeen tavoitteeksi tuli keisarillisten pitäminen joen itäpuolella.Parker ss. 152–153 Nördlingenin taistelun jälkeen Bernhard Weimar siirtyi palkkasoturiarmeijoineen Ranskan palvelukseen. Ranskalaiset ylläpitivät armeijaa, mutta se operoi itsenäisenä Weimarin alaisuudessa Itä-Ranskassa ja Etelä-Saksassa. Tämän lisäksi ranskalaisilla oli alueella oma armeijansa.


title: Breisachin piiritys

text: Bernhard Weimarin tavoitteena oli luoda oma herttuakunta Elsassissa ja Korkea-Reinillä vallatuista alueista. Aluetta tuli kohdella tämän vuoksi kohtuullisen hyvin, ja sen hallinta piti varmistaa valtaamalla strategisesti tärkeät Rheinfeldenin, Röttelnin ja Neuenburgin linnoitukset. Avain Etelä-Saksan ja Reinin yläjuoksun hallintaan oli tuolloisen näkemyksen mukaan Breisach.


title: Breisachin piiritys

text: Vuosina 1637-1638 Weimar saattoi toimia suhteellisen vapaasti Etelä-Saksassa, koska Matthias Gallasin johtama keisarillinen pääarmeija keskittyi Johan Banérin johtamien ruotsalaisten ahdisteluun Pohjois-Saksassa.


title: Breisachin piiritys

text: Kesällä 1637 Weimar taisteli menestyksekkäästi Franche-Comtéssa. Sotaretken jälkeen hän ylitti Reinin elokuun alussa Rheinaussa ja kohtasi Johann von Werthin johtamat keisarilliset taistelussa, jonka Weimar voitti. Syyskuussa Weimarin oli kuitenkin pakko vetäytyä takaisin Reinin länsirannalle, minkä jälkeen hän siirtyi talvimajoitukseen Baselin hiippakuntaan. Weimar ei ollut saanut Ranskan lupaamaa rahallista tukea, minkä vuoksi hänen armeijansa oli kutistunut alle 4 000 mieheen.


title: Breisachin piiritys

text: Talvella 1637–1638 Weimar teki onnistuneen sotaretken Korkea-Reinillä. Ensimmäinen menestys tuli, kun Hohentwielin linnoituksen komentaja siirtyi varuskuntansa kanssa Württembergin herttuan Eberhardin puolelta Weimarin puolelle. Tämän jälkeen Weimar otti haltuunsa Itävallan Waldstädten valtaamalla Reinin varrella olevat Säckingenin, Laufenburgin, Waldshutin ja Rheinfeldenin.


title: Breisachin piiritys

text: Breisachin valloittamiseksi oli välttämätöntä hallita Reinin yli kulkevaa liikennettä. Yksi alueen strategisista silloista oli Rheinfeldenissä, ja muut olivat Breisachissa ja Laufenburgissa. Rheinfeldeniä puolustivat keisarilliset joukot, joita komensivat kenraalit Federico Savelli ja Werth. Weimar piiritti Rheinfeldenin 5. helmikuuta 1638, mutta Werth ja Savelli hyökkäsivät yllättäen 28. helmikuuta ja pakottivat hänet perääntymään.


title: Breisachin piiritys

text: Kolme päivää myöhemmin, 3. maaliskuuta, sotaonni kuitenkin kääntyi ja Weimar voitti murskaavasti keisarilliset. Vangiksi jäivät vihollisen kaikki neljä kenraalia: Werth, Savelli, Enkevort ja Sperreuter. Keisarillisessa armeijassa oli alun perin 7 400 miestä, joista 500 kaatui, 3 000 jäi vangiksi ja loput pääsivät pakoon. Vangit vaihtoivat ajan tavan mukaan puolta ja siirtyivät Weimarin palvelukseen, ja 22. maaliskuuta Weimar valtasi Rheinfeldenin. Ennen taistelua Weimarilla oli vain 2 000 jalkamiestä ja 4 000 ratsukkoa, mutta vangeista hän sai 1 800 jalkamiestä ja 1 200 ratsukkoa lisää.


title: Breisachin piiritys

text: Keisarillisten armeija oli tuhottu ja koko Baselin yläpuolinen Rein oli vallattu keskitalven sotaretkellä. Rheinfeldenin valtaamisen ja Werthin vangitsemisen kunniaksi Pariisissa järjestettiin kiitosmessu.


title: Breisachin piiritys

text: Weimar katkaisi Breisachin huoltoyhteydet keväällä, kun hän valtasi Freiburgin (11. huhtikuuta.), Neuenburgin ja Hüningenin linnoituksen. Vaikka Weimar olikin voittanut Rheinfeldenissä, hänen armeijansa oli liian heikko, jotta hän olisi saattanut aloittaa Breisachin piirityksen. Tähän asti ranskalaiset ja Weimarin joukot olivat toimineet erillään, kummatkin oman johtonsa alaisuudessa. Tilanne muuttui toukokuun 1638 alussa, kun kreivi Jean Baptiste Guébriantin johtamat 3 500 ranskalaista sotilasta liittyivät Weimarin armeijaan Rheinfeldenin lähellä. Weimarilla oli nyt käytössään noin 14 000 miestä, ja hän saattoi edetä piirittämään Breisachia.


title: Breisachin piiritys

text: Keisarilliset tekivät kaikkensa estääkseen Breisachin valtauksen. Heidän uuden armeijansa ylipäälliköksi nimitettiin Werthin vangitsemisen jälkeen Johann Götz. Armeija oli hyvin varustettu, ja se lähti liikkeelle 21. toukokuuta, kun sen koko oli 15 000 miestä. Keisarilliset lähettivät Götzin Schwarzwaldin läpi vahvistamaan Breisachin varuskuntaa ja täydentämään sen varastoja.


title: Breisachin piiritys

text: Götz yritti auttaa piiritettyä Breisachia ja eteni 26. kesäkuuta 20 kilometrin päähän linnoituksen koillispuolelle. Sieltä hänen onnistui täydentää hieman Breisachin varastoja. Sitten hän päätteli, että paras tapa häiritä piiritystä olisi katkaista Weimarin armeijan huolto. Götz ylitti Reinin Elsassissa varmistaakseen itselleen alueen sadon, jonka Weimar oli jo varannut oman armeijansa huoltamiseen. Suunnitelma kuitenkin epäonnistui, koska myös kenraalimajuri "George Christoph von Taupadell" ylitti Reinin ja siirtyi pienen osaston kanssa Elsassiin. Hän häiritsi Götziä, esti tämän liikkeitä ja katkoi erotettujen osastojen yhteyksiä pääarmeijaan. Götz ei onnistunut häiritsemään lainkaan Weimarin varuskuntia Elsassissa, mutta sen sijaan Taupadell hankki alueella yliotteen useissa pienemmissä yhteenotoissa. Lopulta 12. heinäkuuta Götzin täytyi ylittää Rein uudestaan ja vetäytyä Offenburgiin, koska Taupadell uhkasi katkaista keisarillisten huoltoyhteydet.


title: Breisachin piiritys

text: Elokuun alussa Götz aloitti etenemisen takaisin alueelle. Weimar ilmeisesti ajatteli, että Breisachin piiritys ei onnistuisi, jos Götzin armeija toimisi alueella ja täydentäisi vähän väliä linnoituksen varastoja. Weimar päätti estää tämän ja riskeerata kaiken avoimessa kenttätaistelussa. Hän jätti Breisachin piirittämisen ja keskitti kaikki voimansa pohjoiseen taistellakseen Götziä vastaan.


title: Breisachin piiritys

text: Keisarillisten ylipäällikkö Federico Savelli oli jäänyt Weimarin vangiksi Rheinfeldenin taistelussa, mutta kunnianhimoisena ja häikäilemättömänä palkkasoturina hän rikkoi antamansa kunniasanan ja pakeni. Saavuttuaan Wienin hoviin Savelli alkoi juonitella Götziä vastaan, minkä tuloksena määrättiin, että Savelli ja Götz vaihtelisivat armeijan päällikkyyttä päivän välein. Määräyksen haitalliset seuraukset sodanjohtamiselle olivat ennalta arvattavissa.


title: Breisachin piiritys

text: 6. elokuuta Weimarin armeijaan liittyi 1 900 ranskalaista Henri Turennen johdolla. Samaan aikaan saapui tieto, jonka mukaan Götz oli etenemässä takaisin alueelle. Weimar jätti Breisachin piirittämisen ja keskitti kaikki voimansa pohjoiseen lyödäkseen Götzin.


title: Breisachin piiritys

text: Armeijat kohtasivat 8. elokuuta Friesenheimin kylän lähellä, mutta paikaksi sattui alue ojien, metsiköiden ja kukkuloiden välissä. Götz asettui puolustukseen, mutta tuloksena oli vain vähäinen kahakka, koska alue oli ainakin Götzin mielestä taistelulle sopimaton. Weimar käytti seuraavan yön valmisteluihin ja aikaisin seuraavana aamuna hänen armeijansa vetäytyi ja sijoittui puolenpäivän aikaan parempiin puolustusasemiin Wittenweierin kylässä. Weimar valitsi asemat siten, että keisarillisten täytyi edetä paikalle kapean solan kautta. Kun Götz ja Savelli kuulivat, että vihollinen oli vetäytynyt, määräsivät he armeijansa takaa-ajoon. Götz jakoi joukkonsa kahtia edetäkseen solan läpi. Etujoukon hän antoi Savellin johdettavaksi ja komensi itse takajoukkoa.


title: Breisachin piiritys

text:
Wittenweierin taistelussa kummallakin puolella oli yli 16 000 miestä. Weimar oli varautunut täysimittaiseen taisteluun, mutta Savelli teki sen tarpeettomaksi. Hän seurasi huolettomana ”pakenevaa” vihollista, ja siksi välimatka jäljessä tulevaan Götziin oli kasvanut liian suureksi, kun Savelli joutui väijytykseen. Weimar löi etujoukon ja se kääntyi pakoon. Kun Götz tuli solasta, hän kohtasi pakenevat Savellin sotilaat. Tästä huolimatta hän ryhtyi taisteluun. Hän järjesti vastaiskun ja löikin Weimarin toisen siiven. Weimarin keskusta torjui Götzin, mutta taistelu kesti vielä viisi tuntia, kun Götz teki useita hyökkäyksiä. Lopulta kymmeneltä illalla kaksituhatta jäljelle jäänyttä keisarillista pakeni pimeyden turvin.
Weimar menetti taistelussa 700 miestä ja keisarillisten tappiot olivat 1500 kuollutta ja 1300 vangittua. Lähes koko keisarillinen armeija tuhoutui taistelussa, ja Götz pakeni Tübingeniin ja Savelli Heilbronniin. Götz haavoittui taistelussa ja menetti komentajuuden. Hän ja Savelli alkoivat syytellä toisiaan tappiosta.


title: Breisachin piiritys

text: Kun keisarillisten joukot oli lyöty Reinin itärannalla, Weimar voi keskittyä Breisachin valtaamiseen. Hänen armeijansa saapui kaupungin edustalle 18. elokuuta ja aloitti piirityksen. Weimarin ainoa toivo oli Breisachin varastojen loppuminen ja kaupungin nääntyminen nälkään. Piiritetyt puolestaan toivoivat, että piirittäjien ruokavarat loppuisivat ensin. Weimar tiesi, että vaikka linnoitus oli vahva, siellä oli muonavaroja vain kahdeksi kuukaudeksi. Lisäksi kaupunki ja linnoitus tukeutuivat ruokahuollossaan pääasiassa myllyyn, jonka saattoi erottaa kaupungista rakentamalla Reinin itärannalle piiritysvallin. Valli valmistui lokakuussa, ja kun Weimar vielä valtasi länsirannan sillanpään, piiritys oli täydellinen.


title: Breisachin piiritys

text: Läpi syksyn 1638 linnoitus näki nälkää. Marraskuun lopussa kaikki nälän kauhut olivat jo kaupungissa ja linnoituksen komentaja "Johann Heinrich von Reinach" neuvotteli antautumisesta. Marraskuussa porvarisrouvat vaihtoivat torilla korujaan vähäiseen määrään jauhoja, hevosenlihaan, koiriin tai kissoihin. Jotkut joutuivat keittämään naudan- ja lampaanvuotia saadakseen syötävää. Kun eräs vanki kuoli linnassa 24. marraskuuta, häntä ei ehditty haudata ennen kuin toiset vangit olivat syöneet hänet. Kuusi muutakin vankia joutui kannibalismin uhriksi.


title: Breisachin piiritys

text: Lothringenin Kaarle ei ollut pystynyt liittymään keisarilliseen armeijaan ennen Wittenweierin taistelua, mutta lokakuussa hän liittyi keisarillisten armeijaan 4 000:n miehensä kanssa. Kun samaan aikaan saapui Flanderista vielä kenraali "Guillaume de Lamboyn" johtamana 5 000 miestä, oli keisarillisilla yhteensä yli 20 000 miestä ja he olivat valmiita yrittämään uudestaan Breisachin vapauttamista. Suunnitelmana oli, että Götz hyökkäisi pääarmeijalla Weimaria vastaan itärannalla ja samaan aikaan Kaarlen oli tarkoitus lyödä piirittäjät Reinin länsirannalla.


title: Breisachin piiritys

text: Weimar irrotti 4 400 miestä lyödäkseen Kaarlen Reinin länsirannalla. Hän väijytti ja löi Kaarlen 4 000 miestä 15. lokakuuta Thannin lähellä Sennheimissa ja sai 600 vankia. Götz ei ilmeisesti tiennyt Kaarlen tappiosta ja jatkoi suunnitelman toteuttamista. Lokakuun 22.–24. hän hyökkäsi yhdessä Lamboyn kanssa 14 000:n miehen voimin (10 000 jalkamiestä ja 4 000 ratsukkoa) Weimarin piiritysrenkaan eteläpäähän. Aluksi tuli menestystä kun joitakin varustuksia sekä yksi ponttoonisilloista vallattiin. Weimar kuitenkin vastahyökkäsi Turennen kanssa, valtasi asemat takaisin ja keisarilliset joutuivat vetäytymään. Weimar menetti alle 1 000 miestä, Götzin kärsiessä tappioina 1 000 kuollutta sekä 1 000 haavoittunutta tai vankia.


title: Breisachin piiritys

text: Götz yritti vielä kerran murtaa piiritysrenkaan marraskuussa, mutta tuloksetta, vaikka häntä vahvistivat Fürstenbergin kreivin johtamat uudet joukot. Keisarilliset eivät siis onnistuneet vapauttamaan Breisachia. Linnoituksen komentaja Reinach piti puolensa tinkimättä, mutta kun Louis II Condé lähetti vielä 3 000 ranskalaista piirittäjien avuksi ja Götz epäonnistui Laufenburgin valtauksessa Korkea-Reinillä, kaikki toivo piirityksen murtamisesta hävisi ja linnoitus oli valmis antautumaan.


title: Breisachin piiritys

text: Lopulta 17. joulukuuta Reinach allekirjoitti antautumissopimuksen. Ajalle tavallisten antautumisehtojen mukaan jäljelle jääneet 450 puolustajaa saivat poistua rauhassa linnoituksesta. Tämä kuitenkin lähes keskeytyi, kun valtaajat huomasivat, että linnoituksessa vankina olleet Weimarin miehet olivat joutuneet syömään kuolleita tovereitaan. Breisach – ”Reinin avain ja Saksan portti” – oli vallattu. Erään lähteen mukaan kaupungin 4000:sta asukkaasta vain 150 selviytyi piirityksestä hengissä.


title: Breisachin piiritys

text: Piirityksen jälkeen keisarillisen armeijan johtoon tuli Götzin tilalle kreivi "Wolf von Mansfeld" 29. marraskuuta. Joulukuussa 1638 kreivi "Philip von Mansfeld" pidätti Götzin keisarin ja Baijerin vaaliruhtinaan nimissä. Götziä syytettiin muun muassa siitä, että hän ei ollut tukenut Savellia riittävästi Wittenweierin taistelussa.


title: Breisachin piiritys

text: Keisarin hovissa Wienissä kampanjoitiin julkisesti paljon niin Götzin puolesta kuin häntä vastaankin. Götz yritti vakuuttaa keisarin siitä, että oli toiminut järkevästi ja pakon edessä. Myös hänen vaimonsa puolusti miestään. Savelli ja muut vastapuolen kannattajat laativat herjauskirjoituksia ja levittivät lentolehtisiä, jotka syyttivät Götziä kaikesta mahdollisesta, muun muassa ranskalaisten ja ruotsalaisten kanssa vehkeilystä. Avoimet syytökset ja panettelu muuttuivat niin hyökkääviksi, että yleisen mielipiteen mukaan Götz olisi lynkattu. Kuitenkin keisari Ferdinand III ja Baijerin vaaliruhtinas Maksimilian I julistivat Götzin yllättäen syyttömäksi ja vapaaksi mieheksi 17. elokuuta 1640 Regensburgin valtiopäivillä. Götz itse saapui valtiopäiville 7. syyskuuta.


title: Breisachin piiritys

text: Breisachin piiritys oli sodan tärkeimpiä tapahtumia. Linnoitus oli vahva, ja kumpikin puoli käytti paljon voimavaroja piiritykseen. Vaikka linnoituksen hallinnasta taisteltiin toden teolla, sen valtauksen merkitys jäi lopulta odotettua vähäisemmäksi. Todellisuudessa Ranska oli menettänyt vuoden 1638 aikana paljon voimiaan Alankomaissa, Pohjois-Italiassa ja erityisesti Espanjan rintamalla. Weimarin menestys Reinillä ja Breisachin valtaus olivat ainoa poikkeus sotaonnessa.


title: Breisachin piiritys

text: Weimarin tavoitteena oli perustaa oma herttuakunta valtaamilleen alueille Elsassissa, mutta hän kuoli 18. heinäkuuta 1639. Häntä seurasi palkkasoturiarmeijan johdossa "Hans Ludwig von Erlach", joka vaihtoi Weimarin valtaamat alueet Ranskalta saatuihin suuriin lahjuksiin.